qundao/data-zh-poetry huggingface dataset:
送刘芸窗西行二首
作者：孙绪
朝代：明

湘帘漠漠晚阴阴，四壁寒灯一夜心。往事几回还执手，离忧大半付悲吟。薄裳应怯秋风劲，弱质宁堪夙露侵。咫尺柴门天万里，毕家庄上暮云深。当年有竹轩中酒，半榻清风一局棋。今日周溪桥下路，两行红泪几篇诗。夜谈不尽鸡偏恶，秋色含悽鸟未知。归去西园寻旧迹，梧桐萧瑟雨声悲。
送刘芸窗西行二首·其一
作者：孙绪
朝代：明

湘帘漠漠晚阴阴，四壁寒灯一夜心。往事几回还执手，离忧大半付悲吟。薄裳应怯秋风劲，弱质宁堪夙露侵。咫尺柴门天万里，毕家庄上暮云深。
送刘芸窗西行二首·其二
作者：孙绪
朝代：明

当年有竹轩中酒，半榻清风一局棋。今日周溪桥下路，两行红泪几篇诗。夜谈不尽鸡偏恶，秋色含悽鸟未知。归去西园寻旧迹，梧桐萧瑟雨声悲。
送刘阁老还乡祭扫
作者：孙绪
朝代：明

清风千里送仙舟，诏许南归拜垄丘。满路传呼新使相，三朝勋业旧通侯。秋霜落木逢尝荐，昼锦看山是胜游。天子临轩方注望，北来旌旆莫悠悠。
送卢廷彦南游
作者：孙绪
朝代：明

九月十月天肃清，清霜黄叶堆轩楹。道人晓起问苍昊，手梳白发心怦怦。百年浮世终有尽，万物于我元无情。缁尘障天泥没路，大梦谁向邯郸醒。向平徒自累婚嫁，终南山色年年青。山中羽流爱岑寂，闭门不管秋虫鸣。閒云低低入窗户，野鹤夜夜啄青精。灵境久抱幽栖志，胡为世网空咿嘤。明朝便当谢绝去，妻孥任尔罄瓶罂。江湖浩渺天地阔，风中飞絮波中萍。绿松翠竹静相对，紫芝黄菊修颓龄。鸡鸣急起戒行李，抬头先寘黄庭经。
送卢生润卿判济宁
作者：孙绪
朝代：明

几年随我沙溪上，烟月扁舟独来往。一朝去作太学宾，无限瑰玫彻清响。何蕃声价满都门，郭泰弘深众标榜。归来驺从夜传呼，天外恩光薄林莽。除书借问将何之，济州去佐黄堂长。州城侧近临官河，闻道年来沙碛多。风霾往往壅堤岸，中流望望成冈坡。今年况复春夏旱，乾枯湮塞当如何。东泉戋细南望浅，润通敢望来馀波。国储万艘屈指到，安得大雨倾霶？。往年有人事综理，小知沾沾只自喜。入水开塍肤尽裂，登山伐石血满指。徒费公家万万缗，万人枕藉河边死。满路哭声振林木，泉台有恨随流水。至今谈者作口实，才说凿排即掩耳。疮痍旦夕思良俊，讵可吹齑空坐视。念君此去诚艰难，把袂浩歌情未已。发硎利器试盘根，用世奇勋在良士。危疑艰大敢负荷，凤翥鹏飞眼底是。君才秋水霜初落，高致赤城霞孤起。莫将短发负乌纱，伫见休光映青史。
送卢生润卿判济宁
作者：孙绪
朝代：明
体裁：古风

几年随我沙溪上，烟月扁舟独来往。一朝去作太学宾，无限瑰玫彻清响。何蕃声价满都门，郭泰弘深众标榜。归来驺从夜传呼，天外恩光薄林莽。除书借问将何之，济州去佐黄堂长。州城侧近临官河，闻道年来沙碛多。风霾往往壅堤岸，中流望望成冈坡。今年况复春夏旱，乾枯湮塞当如何。东泉戋细南望浅，润通敢望来馀波。国储万艘屈指到，安得大雨倾霶�。往年有人事综理，小知沾沾只自喜。入水开塍肤尽裂，登山伐石血满指。徒费公家万万缗，万人枕藉河边死。满路哭声振林木，泉台有恨随流水。至今谈者作口实，才说凿排即掩耳。疮痍旦夕思良俊，讵可吹齑空坐视。念君此去诚艰难，把袂浩歌情未已。发硎利器试盘根，用世奇勋在良士。危疑艰大敢负荷，凤翥鹏飞眼底是。君才秋水霜初落，高致赤城霞孤起。莫将短发负乌纱，伫见休光映青史。
送友人还济南
作者：孙绪
朝代：明

伐檀踪迹满河干，欲振家声剑自弹。侍綵又添冠服好，扫松未觉岁时难。舟移汶水愁分郭，酒尽燕山愧识韩。向后停云如有什，年年鸿雁到长安。
送崔义甫之任汉阳幕
作者：孙绪
朝代：明

画船高岸紫纶巾，白鸟惊飞绿柳新。地远共怜家落莫，官卑偏觉路逡巡。风生洲渚三湘水，日落江湖万里身。莫倚危樯频北望，楚乡云树易愁人。宿雾迷云黯未收，壮心宦况渺难留。凌风雕鹗常侵蚤，到日鲈鱼正及秋。千里不堪垂老别，一经敢负少年游。湖南何处温生幕，江雨潇潇汉水流。
送崔义甫之任汉阳幕·其一
作者：孙绪
朝代：明

画船高岸紫纶巾，白鸟惊飞绿柳新。地远共怜家落莫，官卑偏觉路逡巡。风生洲渚三湘水，日落江湖万里身。莫倚危樯频北望，楚乡云树易愁人。
送崔义甫之任汉阳幕·其二
作者：孙绪
朝代：明

宿雾迷云黯未收，壮心宦况渺难留。凌风雕鹗常侵蚤，到日鲈鱼正及秋。千里不堪垂老别，一经敢负少年游。湖南何处温生幕，江雨潇潇汉水流。
送廖彦还琼州
作者：孙绪
朝代：明

南国常悬北蓟思，海天空阔雁飞迟。孤航万里心尤壮，绿酒青灯喜可知。别调埙篪新按拍，撼庭风雨柰归期。水萍踪迹浑閒事，莫向垂杨叹别离。
送张二尹赴铨司
作者：孙绪
朝代：明

尘埃无处著诗囊，双耳松风万虑忘。墨迹妙传王内史，青袍不负段南阳。高谈邃古身如寄，回首疲民思倍伤。莫向离筵惜沉醉，卫河东下水茫茫。
送彭都宪济物乃弟锦衣千户冲回籍祭扫
作者：孙绪
朝代：明

台端大老归未得，夜听春雨晨恻恻。燕山高处望秦云，漠漠西南天一色。四郊未可少英卫，一德正尔咨夔稷。分将经济系重轻，其那蘋蘩在胸臆。圣皇方抱股肱忧，次公正侍明光直。便令己事往可遄，永言简在思同则。朝廊别调埙篪鸣，帑藏来供筐篚实。花萼三春明昼锦，松楸千里荷天力。班列何人备忠孝，君侯此去真奇特。邮亭看剑星磊落，沙场度马夜昏黑。平生万卷罗心胸，不效书生数行墨。众中开口论世务，重霄惊见扶摇翼。以兹壮志挟胜游，无限奇观入藏息。千旌遥指金城路，鱼鸟亦避金吾职。邻翁两两持壶觞，乡吏纷纷事修饰。两朝遭际九泉通，一日声名万夫识。祗陪谈笑无终极，太行东峙黄河北。西顾重瞳计日程，莫为莺啼滞乡国。
送施彦器还台州
作者：孙绪
朝代：明

几载沧江伴白鸥，瀛南蓟北旧同游。野云有意终归岫，暮景伤心独倚楼。秉烛对君真梦寐，高踪何处最淹留。儿童未解经过地，嬉笑争看郭细侯。
送族侄悟会试
作者：孙绪
朝代：明

万里天香袭佩裾，六街尘土没征车。离亭风笛回辕处，宦海云程发轫初。疏傅归来真老悖，封胡久矣重庭除。他年勋业期无负，漳水河边此敝庐。
送族兄炳分教广灵
作者：孙绪
朝代：明

惜别时时问去程，桑乾西下暮山平。缁尘双眼还云树，清夜孤灯此弟兄。官舍独寒怜郑老，夷门未许困侯嬴。春风桃李看勋业，况复庭槐渐长成。
送李公遇少参回憩周溪寺
作者：孙绪
朝代：明

雪消幽径大师房，新茗供棋笑语长。南去故人今数里，东家昨夜忆连床。坐闻清梵心无累，地隔红尘水亦香。明日回思又陈迹，卫河云树晓苍苍。
送李璞还山东
作者：孙绪
朝代：明

门墙识君初，君少我已长。我长亦何用，君少多清响。感君友于意，绸缪下深广。夜雨床对眠，春风驾屡枉。别来问眉宇，虚幻渺难像。独闻荆树花，垂荫低可仰。往岁见君弟，言论际穹壤。翻恨未逢君，千里入神想。侵晨叩门扉，举目见豪爽。喜极欲绝倒，惊定还询访。初疑梦未真，既省心独恍。以兹念旧游，悲叹废心赏。流光过孤隼，薄俗轻五两。谁能久低徊，惙惙婴世网。京洛多风尘，长江没浩荡。羡君冠佩去，终岁住林莽。
送杨北渚尹壶关
作者：孙绪
朝代：明

金乌拂羽扶桑晓，白驹远策壶关道。纤尘不敢到征衣，花柳低垂日杲杲。君心寒贮万斛冰，君才水涌三江清。宦途夙抱林泉兴，垂髫已负文章名。先公老儒富诗礼，有弟西台振风纪。陈家堂序难弟兄，刘向休名同父子。我性慵疏君曰贤，平生风雨床相连。屡向词锋惊白战，绮寮歘忽生云烟。鼎彝不日归清庙，巨鳌戴山不受钓。剀切刘蕡终下第，陆沈罗邺空高调。平生北渚汪洋波，东流散入任城河。一倅六年心力破，功勋只向河湄多。河湄居民千万数，饱饫仁风想眉宇。驩声果尔召休徵，次第麟儿来接武。物理乘除自有期，策名岂令君独奇。输他魏阙金莲烛，赢得燕山丹桂枝。今年再陟壶关令，琴囊书箧知清政。百里暂屈庞士元，一方久慕张忠定。嘤嘤虫篆多历年，凛凛牛刀初作用。轩车到处骇鱼鸟，闾阎从此无贫病。昨朝与君谐晋秦，妻孥共喜门楣新。今日题诗送君去，临岐似觉情犹亲。壶山高高潞水深，数声风笛愁人心。政成明岁报天子，洗耳漳河听好音。
送沈侍御便道归省
作者：孙绪
朝代：明

丈夫游宦居閒散，斗粟未充衣未煖。显荣有志将柰何，閒庭终日张雀罗。古人今人重柱史，万夫辟易看颐指。青春绣斧羡君归，无限声华溢甘旨。骄行骢马金鞍光，尘埃不敢沾衣裳。阴阴杨柳平湖路，习习清风绿野堂。堂中大老良方伯，蚤乞閒身对泉石。杖屦违来今几年，年年天际孤云白。今年去作观风使，花鸟窥人知乐意。揽辔谁知有范滂，捧檄真能贱毛义。村巷传呼御史临，纷纷拜揖人如林。三三两两里父叹，一经不负当年心。桑榆歘忽生兰茝，镇日欢娱夜未改。戏綵新供昼锦明，婉容犹带霜威在。晓起南望天濛濛，海波岭树迷双瞳。急别庭闱问前路，一封归奏明光宫。
送潘司谏守汉中
作者：孙绪
朝代：明

沃野南山远，居人日更多。半符聊试尔，太守欲如何。春晚褒斜路，风清汉水波。故园经别久，綵服趁重过。
送焦阁老致仕
作者：孙绪
朝代：明

忍笑投簪出禁林，都门黄叶报秋深。苍生其柰东山卧，湖海谁知后乐心。舟载夕阳横野渡，堂閒清昼看槐阴。钓游旧地俱无恙，藜杖从今得再寻。
送熊绣衣按东广便道省亲
作者：孙绪
朝代：明

一鞭风采过家山，宦境人争羡此还。昼锦雅宜供戏綵，霜威暂破为承颜。笙歌夜簇驩声永，杖屦春生乐意閒。明日便临东广路，琼崖矗矗水潺潺。
送王国仪贰守之温州
作者：孙绪
朝代：明

渺渺南徐江，望望东嘉城。清时宦游地，咫尺江边程。朝与里人辞，暮见郡人迎。风定野云湿，沙暄水鸟鸣。扁舟泛孤鹤，翛然有馀清。俊才饶用世，良士惜休名。想见海塘上，一夕春水生。
送范景曦任伴读
作者：孙绪
朝代：明

直节当年振士林，玉堂门下识翁深。王家伟望联甥舅，贾傅才名重古今。到处溪山供好句，旧园桃李接新阴。人生何地非勋业，莫谓青毡负此心。
送赵地官叔鸣
作者：孙绪
朝代：明

珍重平生契谊深，水萍踪迹又分襟。时名到处惭同志，易学何人识苦心。小试馀才清会计，还看高兴逐登临。海天云树今千里，风雨明朝思不禁。
送陆时明还镇江
作者：孙绪
朝代：明

北固山前江水平，南徐城外月华明。故乡朋旧惊相问，几日除书下帝京。
送韩宗器
作者：孙绪
朝代：明

鬓如野鹤意如鸿，万籁都归一笑中。夜雨对床谈聚散，秋云无蒂任西东。青袍不惜连朝醉，素履何惭太古同。闻说梦熊消息近，由来天道本如弓。
邢秀才魁星图
作者：孙绪
朝代：明

万事不厌从平易，独有文章贵神异。文不神异只陈言，饾饤徒以多为累。邢生有志魁天下，六籍百氏久酣醉。爱向瑰奇发孤唱，不以卑凡等众智。落笔变幻怪百出，见者谁能不惊悸。糟粕若人累千万，流汗不禁远走避。他年文战用斯售，锦标孤格立可致。譬如市贾售货贿，常品杂陈终不视。鲛人蕃客携短囊，衢巷喧呼竞窥伺。燕雀鸡鹜日啾啾，堂室寻常见乳字。忽闻威凤出丹山，聋瞽亦知为世瑞。人情恒爱诧希见，况复斯文入神思。请君试看魁星图，作者固应有深意。魁名奇貌两相藉，堪与吾曹作赤帜。君不见樊绍述，卢玉川。诗文佶曲不能句，千古休光日丽天。
重游周溪寺感旧
作者：孙绪
朝代：明

拂尘细看旧题名，风景依然百感生。一径松萝惊白发，十年林莽愧青萍。悠悠往事真成梦，寂寂空门此寄情。却忆故人在京洛，湘帘低簇晓堂清。
重游陵县乾明寺
作者：孙绪
朝代：明

不扣禅关三十年，遥岑烟水故依然。雀归古堞客方到，虫篆残经僧未眠。黄叶一庭秋瑟瑟，清风四壁夜娟娟。侯芭渐老知无用，惭愧何人守太玄。
野鹤图
作者：孙绪
朝代：明

云来雨满溪，天迥风生壑。山水谐于心，独树孤琴鹤。
钟吕炼丹图
作者：孙绪
朝代：明

五行之质，其成在天，亦有人力穷其玄。乾坤本洪炉，阴阳自烹煎。吾鼎水火窃其全，甄陶鼓铸宜相骈。钟能传，吕能悟。妙出天机无言真径路。吕可爱，钟可敬。坐对须眉万境空，月到天中云自净。朦胧堪笑今诪张，手持赝本轻侯王。
雪
作者：孙绪
朝代：明

弱态风飘下上，寒姿地势高卑。疏密任君舞弄，险夷待我平治。雪压天容甚近，日落风威未休。今夜冰合曲巷，明朝水添御沟。入望青山易老，深岩梅树差强。见说剡溪来往，何人伊洛门墙。
雪·其一
作者：孙绪
朝代：明

弱态风飘下上，寒姿地势高卑。疏密任君舞弄，险夷待我平治。
雪·其三
作者：孙绪
朝代：明

入望青山易老，深岩梅树差强。见说剡溪来往，何人伊洛门墙。
雪·其二
作者：孙绪
朝代：明

雪压天容甚近，日落风威未休。今夜冰合曲巷，明朝水添御沟。
雪景
作者：孙绪
朝代：明

松僵竹折雪未休，北风落日寒飕飕。水边梅树著花未，试问扁舟王子猷。
题卢润卿所藏陈所翁画龙
作者：孙绪
朝代：明

画师曾闻说所翁，书雨即雨风即风。浓云迷雾随意布，六合彷佛还鸿濛。神龙拿云忽直上，鳞䰇头角排层空。蜿蜒夭矫不受羁，光芒变怪摇双瞳。想是剑津初物化，不然初起南阳中。胡为神异乃若此，使我一见心冲冲。只今岁旱麦尽死，一冬无雪天如烘。深林固应有枯槁，迅雷何日惊痴聋。何当腾踏穿墉去，飞流溅沫苏困穷。愿学真真呼姓字，安得妙笔如叶公。金城况远数千里，屯膏壅泽尤难通。卢侯素具为霖手，文章术业今宗工。此行好试随车雨，莫使陈郑专前功。
题卢润卿所藏陈所翁画龙
作者：孙绪
朝代：明
体裁：古风

画师曾闻说所翁，书雨即雨风即风。浓云迷雾随意布，六合彷佛还鸿濛。神龙拿云忽直上，鳞鬐头角排层空。蜿蜒夭矫不受羁，光芒变怪摇双瞳。想是剑津初物化，不然初起南阳中。胡为神异乃若此，使我一见心冲冲。只今岁旱麦尽死，一冬无雪天如烘。深林固应有枯槁，迅雷何日惊痴聋。何当腾踏穿墉去，飞流溅沫苏困穷。愿学真真呼姓字，安得妙笔如叶公。金城况远数千里，屯膏壅泽尤难通。卢侯素具为霖手，文章术业今宗工。此行好试随车雨，莫使陈郑专前功。
题扇寄杨师文三首
作者：孙绪
朝代：明

杖藜谈笑出幽林，囊底丝桐物外心。古调即今谁复爱，竹风山雨旧知音。短棹横江酒满罂，细鲈偏称紫莼羹。何年共向茅亭醉，卧听潇潇暮雨声。倦客维舟倚短松，乱云流水愧行踪。蓬窗今夜乡关梦，飞出前山第几峰。
题扇寄杨师文三首·其一
作者：孙绪
朝代：明

杖藜谈笑出幽林，囊底丝桐物外心。古调即今谁复爱，竹风山雨旧知音。
题扇寄杨师文三首·其三
作者：孙绪
朝代：明

倦客维舟倚短松，乱云流水愧行踪。蓬窗今夜乡关梦，飞出前山第几峰。
题扇寄杨师文三首·其二
作者：孙绪
朝代：明

短棹横江酒满罂，细鲈偏称紫莼羹。何年共向茅亭醉，卧听潇潇暮雨声。
题马嘉贞画四绝
作者：孙绪
朝代：明

孤琴岩壑昼阴阴，涧雨山风野水深。咫尺断桥心万里，美人家在翠微岑。雨后青山画不如，山蹊深处野人居。花开花落年年事，閒看溪桥策蹇驴。看山不尽扣舷歌，双眼浮云万顷波。尽说鲈鱼称莼菜，秋风秋雨奈愁何。小桨从教野水欺，短檐偏受朔风吹。得鱼换酒且同醉，老尽青山总不知。
题马嘉贞画四绝·其一
作者：孙绪
朝代：明

孤琴岩壑昼阴阴，涧雨山风野水深。咫尺断桥心万里，美人家在翠微岑。
题马嘉贞画四绝·其三
作者：孙绪
朝代：明

看山不尽扣舷歌，双眼浮云万顷波。尽说鲈鱼称莼菜，秋风秋雨奈愁何。
题马嘉贞画四绝·其二
作者：孙绪
朝代：明

雨后青山画不如，山蹊深处野人居。花开花落年年事，閒看溪桥策蹇驴。
题马嘉贞画四绝·其四
作者：孙绪
朝代：明

小桨从教野水欺，短檐偏受朔风吹。得鱼换酒且同醉，老尽青山总不知。
骆孝子庐墓诗
作者：孙绪
朝代：明
体裁：古风

骆家原头鬼夜哭，寒风衰草声蔌蔌。狐嗥鸱啸若同悲，有人呜咽吟莪蓼。攒眉低首恨终天，万古遐思情一掬。吾父弃背三十年，伤哉吾母今不谷。泉台音容终不见，安用此身生碌碌。鸟飞不尽天漠汉，忍使吾亲此孤独。古称事死如事生，谁向荒原问水菽。亟遣妻孥归守舍，日傍丘坟奉饘粥。黄昏清晓双涕泪，斜风注雨半间屋。坟边泪湿无乾土，怨云夜夜来栖宿。李兴擗踊生芝草，王裒攀号枯柏木。凄凄中野馀三年，赫赫贤声震乡曲。乡曲义士共捐赀，远村近村车马簇。函书走介徵我词，隧道贞珉高矗矗。由来天性本相同，景从雷动同伸缩。在昔互乡与胜里，千年闻者心犹恧。于时纵有斯人徒，青蝇苍狗终不淑。乃知吾乡风俗厚，万石里门郑公谷。清时孝治光四海，以兹便可入荐牍。孝子忠臣非两事，移孝岂肯为国辱。深卷无人采风谣，通衢见说多推毂。丹枫滴露自泣血，白杨长夜应瞑目。我言安足为重轻，世情随处生寒燠。谩拈筠管动悲吟，会见楚声来陆续。秋容淡淡满长空，不管西飞白日速。
骆孝子庐墓诗
作者：孙绪
朝代：明

骆家原头鬼夜哭，寒风衰草声蔌蔌。狐嘷鸱啸若同悲，有人呜咽吟莪蓼。攒眉低首恨终天，万古遐思情一掬。吾父弃背三十年，伤哉吾母今不谷。泉台音容终不见，安用此身生碌碌。鸟飞不尽天漠汉，忍使吾亲此孤独。古称事死如事生，谁向荒原问水菽。亟遣妻孥归守舍，日傍丘坟奉饘粥。黄昏清晓双涕泪，斜风注雨半间屋。坟边泪湿无乾土，怨云夜夜来栖宿。李兴擗踊生芝草，王裒攀号枯柏木。凄凄中野馀三年，赫赫贤声震乡曲。乡曲义士共捐赀，远村近村车马簇。函书走介徵我词，隧道贞珉高矗矗。由来天性本相同，景从雷动同伸缩。在昔互乡与胜里，千年闻者心犹恧。于时纵有斯人徒，青蝇苍狗终不淑。乃知吾乡风俗厚，万石里门郑公谷。清时孝治光四海，以兹便可入荐牍。孝子忠臣非两事，移孝岂肯为国辱。深卷无人采风谣，通衢见说多推毂。丹枫滴露自泣血，白杨长夜应瞑目。我言安足为重轻，世情随处生寒燠。谩拈筠管动悲吟，会见楚声来陆续。秋容淡淡满长空，不管西飞白日速。
鱼樵图
作者：孙绪
朝代：明

抱膝余长吟，息肩君赏音。歌罢解携去，山高江水深。
黄冈张儒士清河张尹弟也上便宜七十五事既赐施行矣买舟南还搢绅多赋诗
作者：孙绪
朝代：明

笑指书囊望帝都，敝裘孤剑怯长途。策能匡世名安用，言入危机迹更孤。万里云霄看德业，几人廊庙愧江湖。黄冈别墅应无恙，日日春风长绿无。楚江孤月水如罗，双桨轻摇自啸歌。瑞鹤圆吭鸣赤日，大鸿寒影在清河。平沙漠漠山城小，世路悠悠野径多。父老莫惊风采异，麻衣曾许拜銮坡。
黄冈张儒士清河张尹弟也上便宜七十五事既赐施行矣买舟南还搢绅多赋诗·其一
作者：孙绪
朝代：明

笑指书囊望帝都，敝裘孤剑怯长途。策能匡世名安用，言入危机迹更孤。万里云霄看德业，几人廊庙愧江湖。黄冈别墅应无恙，日日春风长绿无。
黄冈张儒士清河张尹弟也上便宜七十五事既赐施行矣买舟南还搢绅多赋诗·其二
作者：孙绪
朝代：明

楚江孤月水如罗，双桨轻摇自啸歌。瑞鹤圆吭鸣赤日，大鸿寒影在清河。平沙漠漠山城小，世路悠悠野径多。父老莫惊风采异，麻衣曾许拜銮坡。
衡山县康王祠水月林联
作者：孙维震
朝代：明
体裁：联

楼外山川，知是何年图画；槛前烟雨，须看此日天工。
小除日登玄石山历石门七女诸峰
作者：孙羽侯
朝代：明
体裁：古风

岁暮野遨游，驾言陟层障。万木日萧疏，十里峰遥向。高高玄石山，独立心怡旷。巨人迹夐奇，云母泉清漾。中与石门连，绝境凌蓬阆。黄精神女供，丹药群仙藏。松桧蟠灵根，衣冠閟深葬。岭雪竞晴晖，崖瀑散馀瘴。强台意惬多，仙庐怀恣放。江湖左右流，鹿豕朝昏傍。俯视藐培塿，四顾离尘坱。安得同卢敖，八极随筇杖。
拟古乐府
作者：孙羽侯
朝代：明
体裁：乐府曲辞

郎船泊湖头，侬船傍湖曲。夜半风浪生，移船相并宿。
春园杂诗
作者：孙羽侯
朝代：明
体裁：五言律诗

野旷炊烟迥，江深宿雾重。药苗经雨长，竹笋破苔封。高枕移清昼，深杯到夕舂。柴门无过客，病体得从容。
秋夜
作者：孙肯堂
朝代：明
体裁：古风

人静柴荆僻，玉露何瀼瀼。微云散欲尽，众星摇寒芒。秋风忽四起，悄然生新凉。
拟薄帷鉴明月
作者：孙良器
朝代：明

晕泻深闺影，帷中怅独眠。隔帘钩并曲，入手镜俱圆。初疑含薄雾，翻似拂轻烟。离别经秋暮，盈亏自岁年。
过姑苏有感
作者：孙良器
朝代：明

东吴城外尽烽烟，百姓流移半在船。为问秋风旧来雁，稻粱今有几家田？
和皇甫子浚韵送周以言
作者：孙艾
朝代：明

有客今朝别，无家何处还。陇梅频望寄，衰柳不胜攀。江汉淹高节，乾坤亦厚颜。故人如问及，双鬓已成斑。
落花
作者：孙艾
朝代：明

因春憔悴致神伤，眼见韶华渐减光。暮雨不堪淹久病，夕阳犹自整残妆。风情为酒迷花榭，春梦随诗入草堂。满把落英收拾尽，依方修合百花香。
吊梅道人墓
作者：孙茂芝
朝代：明
体裁：七言律诗

荒冢凄凄覆冷烟，风流犹赖见当年。名同郑老高三绝，迹类君平隐一廛。清节未甘居竹后，素心曾许托梅边。残碑莫怪题僧号，说法从来有画禅。
蝶恋花·三月晦日游东郊松林
作者：孙茂芝
朝代：明
体裁：词

落尽棠梨春已暮。芳草多情，才过濛松雨。柳絮颠狂飞不住。鞦韆正在浓阴处。庙口神弦初罢舞。画扇轻衫，随意城东步。笑逐钿车归去路。酒香一行青松树。
蝶恋花·春暮
作者：孙茂芝
朝代：明

柳絮卷将春色去，芳草多情，别作娱人具。宝马香车忙不住，秋千正在阴浓处。蝶趁蜂交随满路，画扇轻衫，逐处人争聚。若个醒然归可据，酒香一路青松树。
邋遢湖
作者：孙茂芝
朝代：明
体裁：七言绝句

菱芡蒲荷共一丛，兰桡无路曲能通。不须更觅沧洲趣，消受清香十里风。
□湖春水
作者：孙蕡
朝代：明

朦胧晓色晚春天，鸠妇声传雨满前。□口水添惊鹤梦，湖心风动涌蛟涎。桃花暖趁龙门浪，杨柳青含蜃户烟。归思茫茫谁是客，隔溪频唤钓鱼船。
三友堂
作者：孙蕡
朝代：明

白白朱朱桃李蹊，画中仍得睹山溪。苍龙雾卷明珠现，彩凤风回万玉低。积雪匡庐纡线袜，层阴太华隐丹梯。幽期岁晚凭谁共，独抚新图意自迷。
上京行
作者：孙蕡
朝代：明

京华全盛日，江南钜丽时。凤阁凌天翥，雕甍向日披。堤柳垂宛转，沟水远逶迤。万国年方泰，三阳景载熙。少年纵娱游，游侠相追随。载酒联丝络，乘骢鞚玉羁。斗鸡初赌锦，击鞠复争驰。百卉照眼明，步障随风移。珍禽哢幽响，咬嘎一何悲。日暮宴青楼，称觞侑琼姬。开筵列上客，急管闻哀丝。为乐殊未央，但惜白日攲。豪雄极志意，黄发以为期。
下瞿塘
作者：孙蕡
朝代：明

我从前月来西州，锦官城下十日留。回船正值九九节，巫山巫峡风飕飕。人言滟滪大于马，瞿塘此时不可下。公家王事有程期，敢惮微躯作人鲊。人鲊瓮头翻白波，怒流触石为漩涡。柁公敲板助船客，破浪一撇如飞梭。滩声橹声历乱聒，紧摇手滑橹易脱。沿洄划转如旋风，半侧船头水花没。船头半没船尾高，水花作雨飞鬓毛。争牵百丈上崖谷，舟子快捷如猿猱。拢船把酒聊自劳，因笑轻生博奇好。吟诗未解追谪仙，天遣经行蜀中道。巴东东下想安流，便指归州向峡州。船到岳阳应渐稳，洞庭霜降水如油。
下邳
作者：孙蕡
朝代：明

淮南五月叫春鸠，花落清河锦浪流。偏恨寂寥乡思里，澹烟寒月下邳州。
与谢县丞坡山联句
作者：孙蕡
朝代：明

几年来作交州客，今日方登第一楼。万顷烟波涵碧落，四山云气蔼清秋。瑶台鹤驾排空下，石室丹光傍井浮。蓬岛依微天路近，凌风直欲访丹丘。
临清轩题壁
作者：孙蕡
朝代：明

思君几日不相见，特向城南问隐居。巢鹤不惊流水静，一炉香炷数编书。
之官平原留别诸老
作者：孙蕡
朝代：明

朱衣和泪别龙庭，瘦马嘶风出凤城。托迹禁闱原已重，之官名邑未全轻。驰驱祇笑儒生拙，悯念难忘圣主情。后夜玉堂清夜永，紫薇花月向谁明。
乌夜啼
作者：孙蕡
朝代：明

茏葱窗闭云凝影，织锦梭停蜀丝冷。兰心欲语还自缄，待郎不来秋夜永。秋乌夜夜啼哑哑，凤书应来郎到家，开门自把枇杷花。
乌孙公主歌
作者：孙蕡
朝代：明

咽咽复咽咽，羊车凤辇恩光绝。新新复新新，驼裘貂帽来相亲。昔为花月汉宫女，今作风沙胡地人。汉宫胡地何分别，人生过眼如一瞥。彩云易消月长缺，奈何婵娟涕如雪。且喜华夷罢战争，天南天北乐升平。一堆红粉垄头葬，百万儿郎边上生。汉宫剩有三千女，岂惮边庭有强虏。从此龙泉不用磨，但从天下选娇娥。银鞍白马金橐驼，琵琶弦索声相和。葡萄酒绿朱颜酡，婿家儿孙日日多。年年只报烽火息，莫问婵娟伤绮罗。
乙丑元夕送傅城进士还桂林
作者：孙蕡
朝代：明

旧时相见即相欢，见说如今又作官。湖海别魂空窅窅，天涯愁思独漫漫。春风几日来江上，灯火逢君坐夜阑。忽报故园归思切，素琴惆怅不胜弹。
二乔
作者：孙蕡
朝代：明

中原落日一星黄，虎跃龙跳有底忙。漳水凤台高百尺，小姑何用嫁刘郎。
云南乐
作者：孙蕡
朝代：明

成都贾客向人语，黎州多风杂多雨。雪山万古长不消，山下四时风气暑。竹林西畔是云南，不论冬夏披毡衫。蛮官见客花布袄，村妇背盐青竹篮。绳桥跨涧石巀嶪，部落马蹄皆灌铁。引筒贯索通客行，插木入崖防栈绝。郫筒酒熟蛮人歌，太平今喜无兵戈。悬车不戍相公岭，卖马安行大渡河。牛缨换贷跻邛笮，路出彭门缘剑阁。火井秋篁截洞箫，几腔吹作云南乐。
代内赠别
作者：孙蕡
朝代：明

恻恻重恻恻，君为远行客。远行无时还，千山复万山。不怨别离苦，所嗟道路难。鸿雁集沙渚，鸟雀栖山樊。遑遑欲何之，竟岁不得安。昔为风中柳，今若霜后兰。雪霰被平野，风沙侵苦颜。苦颜日以凋，去路日以遥。妾今守空闺，岁暮不自聊。寒花无妍姿，冻柳无秀条。凄其旧容色，坐为忧患销。临期一樽酒，聊以永今朝。前途善珍重，努力登云霄。
代内赠别二首
作者：孙蕡
朝代：明

君之去也青骊之驷不可追，妾之留也凌波之袜不可随。仆夫仓黄戒往路，断柳错莫留残晖。玉觞行酒和泪血，问君此去何时归。何时归，乱心曲。春风看尽长安花，莫道新人如美玉。君不行兮夷犹，长风飒飒林木秋。岁云暮矣白日晚，君之行也不可以久留。山川悠悠靡终极，独立空闺长叹息。临歧不得逐行踪，别后相思复何益。水中摸月那得轮，镜中照影那得真。百年长是远离别，魂梦相逢那得亲。
代内赠别二首·其一
作者：孙蕡
朝代：明

君之去也青骊之驷不可追，妾之留也凌波之袜不可随。仆夫仓黄戒往路，断柳错莫留残晖。玉觞行酒和泪血，问君此去何时归。何时归，乱心曲。春风看尽长安花，莫道新人如美玉。
代内赠别二首·其二
作者：孙蕡
朝代：明

君不行兮夷犹，长风飒飒林木秋。岁云暮矣白日晚，君之行也不可以久留。山川悠悠靡终极，独立空闺长叹息。临歧不得逐行踪，别后相思复何益。水中摸月那得轮，镜中照影那得真。百年长是远离别，魂梦相逢那得亲。
代友赠别
作者：孙蕡
朝代：明

金兰结深契，厚爱兄弟亲。欢娱暂相违，一日胜九春。如何舍我去，去逐衢路尘。行役冒雪霰，驱驰极宵晨。寒雀思集树，冻池念潜鳞。物微尚有托，君作岁晚人。岁晚风已寒，萧萧吹车轮。征袍弊不补，野饭新亦陈。别曲乱无腔，别酒醉失巡。私情岂遽忍，欲止知何因。落日如铜钲，远山生紫云。君去意恻恻，我留涕纷纷。王度今清夷，世途无荆榛。前期慎努力，莫用怀苦辛。
代妓送别
作者：孙蕡
朝代：明

清歌一曲转阳关，况是山城春景阑。翠黛愁来空自敛，华容别后倩谁看。风过绿酒和花饮，月晃银筝带泪弹。此去凤城多近远，到时千万寄平安。
伍子胥
作者：孙蕡
朝代：明

忠言极谏起君猜，嚭宰谗行赐剑来。从此强吴随作沼，果然麋鹿走高台。
休洗红
作者：孙蕡
朝代：明

休洗红，洗红颜色落。莫思君，思君怀抱恶。君恩原不浅，妾命由来薄。君如白日不回光，妾有芳情向谁托。休洗红，洗红生寂寞。
会乡友
作者：孙蕡
朝代：明

京城客至沽新酒，旅邸萧条百无有。秦淮钓得槎头鳊，旋学吴中脍鱼手。此时怀抱同君开，况有同门故旧来。醉里时忘蒋陵道，梦中犹记越王台。
伤哉行
作者：孙蕡
朝代：明

长夜何漫漫，秋气凄已悲。浮云掩明月，凉风吹我衣。曳履出房帷，鸣佩下重阶。俯观霜露集，仰视星宿稀。倦鸟止复翔，百虫鸣声哀。飞翻念俦侣，呻吟知岁时。感兹时物变，恻怛伤我怀。谁能驻流光，息此心所思。
元日
作者：孙蕡
朝代：明

故国东南气候偏，频婆卢橘得春先。每逢元日兼人日，共说今年胜去年。汉苑秦台连锦绣，游丝落絮送秋千。艰虞弟妹知谁在，为尔临风一怅然。
光孝寺
作者：孙蕡
朝代：明

雨叶菩提树，天花薝卜林。尘机方外息，幽趣静中深。野色连香积，秋声杂梵音。随缘僧供里，余亦长禅心。
再寄罗友章先生
作者：孙蕡
朝代：明

白发中林老散仙，别来长拟共周旋。凤台僧舍秋题壁，兰石清溪夜扣舷。渔唱晚霞红蔼蔼，醉吟夜月白娟娟。无因一献长杨赋，辜负清游四五年。
再游钟山
作者：孙蕡
朝代：明

空青楼阁□冥间，云是东南第一山。武帝鸾旗烟草碧，志公龙锡雨花闲。江光远荡鼋鼍窟，云气常笼虎豹关。欲驾天风凌绝顶，上方琪树夕阳还。
冬至
作者：孙蕡
朝代：明

冬至至日日初长，久客客怀怀故乡。梅蕊惟愁雪烂熳，柳条又是春相将。懒朝违世真自笑，忆远寄书殊未央。海门关外暮云合，应有南还征雁翔。
冬至
作者：孙蕡
朝代：明

朝来喜色动钟山，云气从龙杳霭间。宫扇影摇春仗下，佩环声散早朝还。书祥谩有三千牍，献颂长违咫尺颜。已拟阴河同结社，遍题新句老江关。
凤凰台
作者：孙蕡
朝代：明

绮翮千年去已遥，古台犹见碧岧峣。枫林晓雾迷三楚，柳陌春风暗六朝。狂客昔时挥彩笔，飞仙何处撚琼箫。惟馀一道巴江水，流向天门作海潮。
出京
作者：孙蕡
朝代：明

水落轻舟搁浅沙，客心长是恋京华。祥云晓护钟山树，旭日春明上苑花。仙佩每闻催夹仗，宫壶曾记出流霞。白头归去丹心在，茅屋三年梦帝家。
出关
作者：孙蕡
朝代：明

忘却看花上帝都，出关犹记佩兵符。龙归古寺云初定，鸟落寒滩水半枯。万古文章关气运，十年风雪老头颅。凭将翠管三千牍，换取黄柑二百株。
出蜀二首
作者：孙蕡
朝代：明

白帝秋高木叶黄，蜀中长是雨浪浪。瞿塘水落漩涡小，一路看山到岳阳。雄风淅淅雨凄凄，啼杀春山蜀子规。江到岳阳舟楫稳，梦魂从此怯巴西。
出蜀二首·其一
作者：孙蕡
朝代：明

白帝秋高木叶黄，蜀中长是雨浪浪。瞿塘水落漩涡小，一路看山到岳阳。
出蜀二首·其二
作者：孙蕡
朝代：明

雄风淅淅雨凄凄，啼杀春山蜀子规。江到岳阳舟楫稳，梦魂从此怯巴西。
别内
作者：孙蕡
朝代：明

秋霜凋女萝，夕露沾兔丝。依依两夫妇，贫贱生别离。思昔结缡日，适际离乱时。布衣才掩胫，糟糠不充饥。性拙命复穷，偃蹇世所嗤。赖子同甘苦，孤贞常自持。幸逢世道平，天路振羽仪。欢爱未云竟，殷勤方自兹。执袂讵忍分，清涕流裳衣。淹留日月促，去去无归期。晨鸡咿喔鸣，行李戒路岐。仆从已严驾，安能更迟迟。所嗟长辛苦，不为儿女悲。遗语望邻曲，含酸望亲知。恻恻重恻恻，此怀当告谁。
别友
作者：孙蕡
朝代：明

喔喔晨鸡唱，萧萧征雁鸣。行装戒往仆，游子趣修程。严风裂弊裘，霜气集冠缨。亦知岁聿暮，奔走讵遑宁。盼盼衣衢路，茕茕别友生。鹡鸰傍我飞，枫树送我行。商歌惨无欢，饮酒催尽觥。车轮倏已远，宾客如晨星。离别固可惜，志在身与名。相期各黾勉，天路方清平。
别妓
作者：孙蕡
朝代：明

骊驹西上帝皇州，斜抱云和泪暗流。子夜歌词翻白雪，残春风物似清秋。青鸾信断阳台路，翠被香寒燕子楼。七十二泉萦别恨，济南烟树绿幽幽。
别弟
作者：孙蕡
朝代：明

离离原上草，岁晚霜霰滋。与子为兄弟，生世逢乱离。漂荡各分散，生死安得知。乐土叹无食，南州叹无衣。良时幸休明，天路开清夷。翩翩两鸿鹄，振翼思奋飞。一留故山树，一望云中涯。东西各异势，顾影相徘徊。远道去茫茫，会合未有期。吞声念同气，泪落不敢挥。他乡傥言归，庶慰遥相思。
别王彦举
作者：孙蕡
朝代：明

东风吹赴龙头选，又别王郎听雨轩。既拥青绫吟北牖，更张红烛醉南园。秋还芸草书香秘，夜久芙蓉漏滴繁。后夜玉堂追往梦，一簪华发共谁言。
别邻
作者：孙蕡
朝代：明

谚云骨肉远，不若邻里亲。往来旦夕念，眷意一何勤。愿言永相保，不谓远离分。携壶与挈榼，送我衢路津。含愁向往轴，酌酒当霜晨。恋恋疏者厚，依依故情新。去去归未期，留家犹食贫。有无通假借，此道古所敦。无为忘寄托，别语多苦辛。
到京
作者：孙蕡
朝代：明

金阙瑶宫拥翠华，茫茫人海聚豪奢。明廷礼乐超三代，盛世车书混一家。龙虎山川昭胜概，衣冠文武际亨嘉。粤南草莽臣欣睹，瑞日祥云护彩霞。
北上
作者：孙蕡
朝代：明

京华文物盛，东南紫气浮。祥云间甲第，春阳蔼道周。观国方振缨，弹冠始鸣驺。皋夔预接武，多士为我俦。如何舍此去，北上赋远游。扬帆渡淮水，驱马入青州。青州非故乡，郁郁久难留。西望太行巅，南临清济流。行行日以远，役役安得休。微官宦况薄，旅邸芳岁遒。严风被草木，密雪沾衣裘。迢遥百越地，杳邈炎海陬。那能计归日，苦道阻且修。
十八滩
作者：孙蕡
朝代：明

五城一别三千里，孤棹重经十八滩。拍岸怒涛雷喷薄，横江乱石铁巉岩。天阴紫蜃笼商轴，夜冷苍龙吼剑关。犹记平南诸将下，楼船此地凯歌还。
南京行
作者：孙蕡
朝代：明

南京自古说豪雄，远胜秦中与洛中。吴越千山高拱北，巴江一道远朝东。秦淮水入丹阳郭，北固城连六代宫。岌嶪石头如踞虎，逶迤钟岳似盘龙。龙楼凤阁天中起，万户千门霄汉里。太乙勾陈紫极通，翔鸾舞鹤珠峰峙。却日觚棱驾寥廓，行空复道侵箕尾。仙掌铜盘玉作流，灵芝华盖霞为绮。华盖灵芝粲绮霞，御桥金水正当衙。五门彩旭朝天仗，驰道香风散日华。细柳千章争拂地，娇莺百啭竞啼花。紫电龙光飞武库，雕甍甲第列侯家。侯家卿相真才彦，玉笋蝉联奉天殿。屈宋摛文入石渠，韩黥耀武专方面。黄阁承恩宣雨露，乌台执法行霜霰。环佩声清散早朝，葡萄酒绿沾春宴。春宴春风坐百花，归来里巷斗香车。金张富贵人争羡，王谢风流世共誇。隐约商笳随赤羽，葳蕤大纛映彤牙。盘陀宝校光前导，组络鸣镳隘狭斜。狭斜西下通三市，紫雾红尘拂天起。南陌东厢马似龙，乌衣朱雀人如蚁。争看买珠轻薄儿，亦讶探丸游侠子。犹怀凤台醉李白，无复新亭泣周顗。井傍美人悲丽华，道上行人谭结绮。结绮临春总可怜，龙河一带但寒烟。天界丛林开象魏，冶亭高阁艳神仙。神仙尽是蓬瀛侣，更画秦台玉箫女。渺渺青鸾月下来，飘飘彩凤云中举。别有青楼大道旁，烟花万树俨成行。飞琼袅袅翠罗袖，小玉峨峨红粉妆。小玉飞琼两少年，清歌妙舞斗嫣妍。舞态盘回芳树底，歌喉宛转落花前。彩云作雨朝朝合，璧月流光夜夜圆。朝朝暮暮长如此，秋月春花若流水。去岁今年景不殊，南来北去人相似。生绿罗屏遮上客，流苏帐暖邀公子。烂漫三春锦绣城，空濛一片笙歌市。繁华佳丽乐无边，我独胡为困一廛。已似扬雄栖白屋，还如司马卧文园。谁将积业三千牍，换取扬州十万缠。桃李风前歌扇底，看花骑马过年年。
南园
作者：孙蕡
朝代：明

诗社良宴集，南园清夜游。条风振络组，华月照鸣驺。高轩敞茂树，飞甍落远洲。移筵对白水，列烛散林鸠。雅兴殊未央，旨酒咏思柔。玉华星光灿，锦彩云气浮。丽景不可虚，众宾起相酬。长吟闲剧饮，楚舞杂齐讴。陵阳杳仙驾，韩众非我俦。聊为徇时序，娱乐忘百忧。
南园夏日饮酬王赵二公子澄佐
作者：孙蕡
朝代：明

郡城多暇日，公子专幽寻。招携无俗士，欢宴尽华簪。临水钓游鱼，凌风弋高禽。南园当盛夏，灏气涤烦襟。澍雨朝浥道，流云豁轻阴。芙渠被曲渚，灌木秀穷林。展席罗长筵，美酒对坐斟。交交黄鸟哢，聒聒玄蜩吟。岁时递迁斡，圣贤皆销沉。于时不痛饮，负此芳赏心。
南园怀李仲修
作者：孙蕡
朝代：明

幽独摅雅怀，逍遥步南园。繁卉耀阳德，嘉木秀春暄。时旸燠土膏，流澌涨远川。荃兰杨朱英，山樊炫文轩。垂杨列曲渚，鸣鸟何关关。展席芳醑陈，开觞群物妍。顾瞻失俦侣，高情寄所宣。驰思望远人，乃在伊洛壖。贤劳事会计，日昃不遑安。聊复纵长吟，引领希令言。何能此会合，宴乐舒我颜。
南园歌赠王给事彦举
作者：孙蕡
朝代：明

昔在越江曲，南园抗风轩。群英结诗社，尽是琪琳仙。南园二月千花明，当门绿柳啼春莺。群英组络照江水，与余共结沧洲盟。沧洲之盟谁最雄，王郎独有谪仙风。狂歌放浪玉壶缺，剧饮淋漓宫锦红。青山日落情未已，王郎拂袖花前起。欢呼小玉弹鸣筝，醉倚庭梧按宫徵。哀弦泠泠乐未终，忽有华月出天东。裁诗复作夜游曲，银烛飞光白似虹。当时意气凌寰宇，湖海诗声万人许。酒徒散落黄金空，独卧茅檐夜深雨。分飞几载远离群，归来城市还相亲。闲来重访旧游处，苍烟万顷波粼粼。波粼粼，日将夕。西风一叶凌虚舟，犹可题诗寄青壁。
南山杂咏
作者：孙蕡
朝代：明

湘潭千顷碧波澄，争似南山一段青。山雨欲来云气重，江鸥飞去钓船轻。诗成多是琴边兴，老去应怜物外情。闲唤小童敲白石，不知芳草夜来生。
南昌铁柱观
作者：孙蕡
朝代：明

琳宫古邸露岧峣，云是千年此镇妖。方外羽衣能济世，城中仙瓮亦通潮。蛟龙水底蟠金锁，鸡犬云间听玉箫。行橐已垂思点石，祈灵坛上倚逍遥。无复腥风卷楚江，何年羽客受神方。层阴赑屃冲潮出，薄暖珊瑚绕树香。贝阙珠宫云杳邈，败鳞残甲水微茫。神游欲问苍精剑，仙意人间想未忘。
南昌铁柱观·其一
作者：孙蕡
朝代：明
体裁：七言律诗

琳宫古邸露岧峣，云是千年此镇妖。方外羽衣能济世，城中仙瓮亦通潮。蛟龙水底蟠金锁，鸡犬云间听玉箫。行橐已垂思点石，祈灵坛上倚逍遥。
南昌铁柱观·其二
作者：孙蕡
朝代：明
体裁：七言律诗

无复腥风卷楚江，何年羽客受神方。层阴赑屃冲潮出，薄暖珊瑚绕树香。贝阙珠宫云杳邈，败鳞残甲水微茫。神游欲问苍精剑，仙意人间想未忘。
南浦曲
作者：孙蕡
朝代：明

君家住南浦，妾家住横塘。少小曾相识，况复是同乡。妾年与君相上下，月下花前几相许。相怜相爱君不知，却共何人隔花语。芙蕖被霜那得连，荷风荡露那得圆。君情君意苦难定，妾貌妾心常自怜。
发忠州
作者：孙蕡
朝代：明

颠风翻山云黑黑，星河无光江翕翕。摇船夜半发忠州，漩深浪紧船欲立。宣公祠下滩嘈嘈，船头着水低复高。石棱割裂箕斗影，山鬼出杂鱼龙号。亦知风水莽回互，王事有程那得顾。谁歌太白《蜀道难》，和我灵均《远游》赋。
古意
作者：孙蕡
朝代：明

山矾花落春风起，吹妾芳情渡江水。梦中蝴蝶相交飞，门外鹊声郎马归。
古意二首
作者：孙蕡
朝代：明

山樊花落春风起，吹妾芳情渡湘水。梦中蝴蝶相交飞，门前鹊声郎马归。梧桐初落金井床，断蛩声里月如霜。沉沉玉漏清秋夜，妾颜如花恐愁谢。
古意二首·其一
作者：孙蕡
朝代：明

山樊花落春风起，吹妾芳情渡湘水。梦中蝴蝶相交飞，门前鹊声郎马归。
古意二首·其二
作者：孙蕡
朝代：明

梧桐初落金井床，断蛩声里月如霜。沉沉玉漏清秋夜，妾颜如花恐愁谢。
古河
作者：孙蕡
朝代：明

萧关之北黄河流，昔时禹迹今成邱。荒碑苔藓不辨色，古水蛟龙犹有湫。野人千载见清浅，海宇万里无戈矛。明当作颂献天子，高镌宝册垂鸿猷。
古河思家
作者：孙蕡
朝代：明

古河烟草暗南天，此去乡园路几千。燕子来时春寂寂，海棠开后雨绵绵。沧江水绕吟诗社，绿渚花明载酒船。更忆故人王给事，愁来书破薛涛笺。
古镜词
作者：孙蕡
朝代：明

贫女池边得铜镜，邻媪欢呼喜相庆。持归铅粉三日磨，龙影模糊面犹瑩。机中剪素为镜囊，染丝绣作双鸳鸯。横看竖照心不厌，借插金钗学上堂。废铜虽旧惜于宝，无钱买新旧亦好。谁识青楼金镜开，珍珠缀匣琼为台。
古镜词
作者：孙蕡
朝代：明
体裁：乐府曲辞

贫女池边得铜镜，邻媪欢呼喜相庆。持归铅粉三日磨，龙影模糊面犹莹。机中剪素为镜囊，染丝绣作双鸳鸯。横看竖照心不厌，借插金钗学上堂。废铜虽旧惜于宝，无钱买新旧亦好。谁识青楼金镜开，珍珠缀匣琼为台。
吕梁洪
作者：孙蕡
朝代：明

惊涛触石雪潺潺，五月河风尚作寒。问讯南来荆楚客，官船几日到淮安。
呈中书参政汪公
作者：孙蕡
朝代：明

龙飞江左际风云，忠赤谋猷夙夜勤。枫陛论思严国体，薇垣计策净烟氛。褒贤奎画黄麻敕，补衮华虫色线文。承荐鲰生何以报，只将俚语颂元勋。
周公
作者：孙蕡
朝代：明

帝子挥戈复故都，三监才略佐鸿图。扶危不仗苍髯老，谁奉新王六尺孤。
周玄初祈晴诗
作者：孙蕡
朝代：明
体裁：古风

江南仙山天下无，峰峦屹立龙虎都。赤城嵯峨敞灵区，中天秀色光盘纡。紫极曲密交绮疏，郁萧弥罗玉渠渠。宸严中高天帝居，璇题丹篆双蛟扶。美人凤鬟绣罗襦，华容绰约春花敷。星为华盖霞为旟，列缺丰隆一字趋。文昌司勋丹桂厨，廷尉执法森雕殳。真人狞色虬髯须，华岳攒云冠翠岨。雪山青城角井孤，碧桃吹香蜀锦如。先生风度常人殊，苍姬为姓字元初。携琴南来访华胥，神清骨冷惊座隅。琅函石室启秘图，谷神天机守若愚。经巢重营向姑苏，绿树荫屋江循除。何年声名达銮舆，入陪夔龙造天衢。天颜津津降都俞，御香雾绕青霓裾。东溟巨涨吞三吴，秋阳化霖没菑畬。堂筵产蛙釜生鱼，平陆滉漭成江湖。妖霾阴霏塞四墟，洪涛墨汁翻舳舻。老农仓皇忧国租，百万伛指将纶铺。先生被发骑于菟，俛为苍生出蓬壶。手扶芙蓉绿湛卢，灵蛇穿星胆气粗。蘸笔露叶书阴符，封章奏伏红氍毹。天坛赤脚踏斗觚，叱喝百鬼如佣奴。千山万山雨模糊，划然清空见杉槠。阳侯擎盘献金乌，若木散彩乾泥涂。飞廉崩腾运飙车，海屋撼折青珊瑚。冯夷首缩寒蟾蜍，天吴却走尾毕逋。欢声如雷隘闉阇，鹑衣鹤发歌星闾。我本逍遥山泽癯，不才分比栎与樗。颜面偶出应时需，勃郁坐困尘土拘。石床蕙帐松菊枯，铁桥流水空罗浮。藜羹不充出无驴，况望宦达高名誉。沧波东流芳景徂，惊禽不定林木疏。羊肠九折方崎岖，我行欲进仍趑趄。纷纶世事集眇躯，有若万弩向一狙。逝言乞身承明庐，分我水竹山南嵎。清泉白石邻樵渔，松花春酝倾浮蛆。呼龙画江种金蕖，倩鹤渡海传丹书。玄言五千味道腴，妙香萦帘日欲晡。凝神坐忘隐团蒲，关元晃朗天为徒。坎离匡郭太一炉，黄庭有士身衣朱。白虎啸风作熬枢，苍虬推鳞与之俱。龙喑虎哑不须臾，虚室发白延居诸。泥丸三花暖将舒，蜩蝉脱壳鸡抱雏。长吟洞章夜冲虚，左骖翔鸾右飞凫。班行朝回步虚徐，琅风清彻韵笙竽。蚩尤捲旗枉矢袪，立召霹雳诛猰㺄。丹砂如粟仓箱储，一粒入口千年馀。颠崖赤子凋瘵苏，四海尽化为唐虞。五星聚奎贯联珠，麒麟游郊凤栖梧。崆峒影掠周八驹，龟台阆风宴仙姝。归来松阴倚踟蹰，酡颜谑笑解玉琚，与君岁晚同游娱。
周玄初祈晴诗
作者：孙蕡
朝代：明

江南仙山天下无，峰峦屹立龙虎都。赤城嵯峨敞灵区，中天秀色光盘纡。紫极曲密交绮疏，郁萧弥罗玉渠渠。宸严中高天帝居，璇题丹篆双蛟扶。美人风鬟绣罗襦，华容绰约春花敷。星为华盖霞为旟，列缺丰隆一字趋。文昌司勋丹桂厨，廷尉执法森雕殳。真人狞色虬髯须，华岳攒云冠翠岨。雪山青城角井孤，碧桃吹香蜀锦如。先生丰度常人殊，苍姬为姓字玄初。携琴南来访华胥，神清骨冷惊座隅。琅函石室启秘图，谷神天机守若愚。经巢重营向姑苏，绿树荫屋江循除。何年声名达銮舆，入陪夔龙达天衢。天颜津津降都俞，御炉雾绕青霓裾。东溟巨涨吞三吴，秋阳化霖没菑畲。堂筵产蛙釜生鱼，平陆滉漭成江湖。妖霾阴霏塞四墟，洪涛墨汁翻舳舻。老农仓惶忧国租，百万伛指将沦铺。先生被发骑于菟，俯为苍生出蓬壶。手扶芙蓉绿湛卢，灵蛇穿星胆气粗。蘸笔露叶书阴符，封章奏伏红氍毹。天坛赤脚踏斗觚，叱喝百鬼如佣奴。千山万山雨模糊，划然清空见杉槠。阳侯擎盘献金乌，若木散彩干泥涂。飞廉崩腾运飙车，海屋撼折青珊瑚。冯夷首缩寒蟾蜍，天吴却走尾毕逋。欢声如雷隘皞阇，鹑衣鹤发歌里闾。我本逍遥山泽臞，不才分比栎与樗。颜面偶出应时需，勃郁坐困尘土拘。石床蕙帐松菊枯，铁桥流水空罗浮。藜羹不充出无驴，况望宦达高名誉。沧波东深芳景徂，惊禽不定林木疏。羊肠九折方崎岖，我行欲进仍趑趄。纷纶世事集眇躯，有若万弩向一狙。逝言乞身承明庐，分我水竹出南嵎。清泉白石邻樵渔，松花春酝倾浮蛆。呼龙画江种金蕖，倩鹤渡海传丹书。玄言五千味道腴，妙香萦帘日欲晡。凝神坐忘隐团蒲，关元晃朗天为徒。坎离匡郭太一炉，黄庭有士身衣朱。白虎啸风作熬枢，苍虬摧鳞与之俱。龙喑虎哑不须臾，虚室发白延居诸。泥丸三花暖将舒，蜩蝉蜕壳鸡抱雏。长吟洞章夜冲虚，左骖翔鸾右飞凫。班行朝回步虚徐，琅风清微韵笙竽。蚩尤卷旗枉矢袪，立召霹雳诛猰貐。丹砂如粟仓箱储，一粒入口千年余。颠崖赤子凋瘵苏，四海尽化为唐虞。五星聚奎贯联珠，麒麟游郊凤栖梧。崆峒影掠周八驹，龟台阆风宴仙姝。归来松阴倚蜘蟵，酡颜谑笑解玉琚，与君岁晚同游娱。
和翰林典籍牛士良使安南之作
作者：孙蕡
朝代：明

五两招摇百尺杠，官舟十月下藤江。波心犀气寒通剑，石角潮声夜扑窗。酒荐吴盐浮腊味，歌传楚艳入巴腔。扬舲我亦蓬莱客，应趁春风画桨双。
喜雨
作者：孙蕡
朝代：明

崆峒云气远嶙峋，万片从龙下孟津。三月久晴农事晚，一时甘雨帝城春。蟠桃花发丹砂炫，御柳条长翡翠匀。老我宦游归计阻，仙台几度药苗新。
四皓图
作者：孙蕡
朝代：明

只合餐芝老万山，谁教鹤发动龙颜。蛾眉对酒歌鸿鹄，怨入商于紫翠间。
团扇词
作者：孙蕡
朝代：明

团扇复团扇，秋风淅淅昭阳殿。燕燕飞来尾涎涎，同辇夫君不相见。长信宫深秋夜长，玉阶坐对明月光。玉绳低垂夜未央，牵牛织女度河梁。自投长袂数愆殃，梦魂仿佛若有亡。夫颜梦见在我旁，觉来邈若天一方。起援鸣筝发清商，旧怨未平新怨长。新怨未平复旧怨，怨此衔泥梁上燕。双飞双宿令人羡，还来啄人嘴如箭。燕燕于飞奈尔何，閒愁不为伤绮罗。长陵百尺高嵯峨，山精日落悲薜萝。谁能为谱螽斯羽，翻作当筵白纻歌。
团扇词
作者：孙蕡
朝代：明
体裁：乐府曲辞

团扇复团扇，秋风淅淅昭阳殿。燕燕飞来尾涏涏，同辇夫君不相见。长信宫深秋夜长，玉阶坐对明月光。玉绳低垂夜未央，牵牛织女度河梁。自投长袂数愆殃，梦魂仿佛若有亡。夫颜梦见在我旁，觉来邈若天一方。起援鸣筝发清商，旧怨未平新怨长。新怨未平复旧怨，怨此衔泥梁上燕。双飞双宿令人羡，还来啄人嘴如箭。燕燕于飞奈尔何，閒愁不为伤绮罗。长陵百尺高嵯峨，山精日落悲薜萝。谁能为谱螽斯羽，翻作当筵白纻歌。
圜丘大祀
作者：孙蕡
朝代：明

松柏萧森倚半空，天坛高峙帝城东。宸旒肃穆千官合，卤簿辉煌万国同。上界清都移碧落，泰阶黄道隐晴虹。相如莫献青鸾赋，不是祈灵太乙宫。
圮上怀古
作者：孙蕡
朝代：明

草没荒台烟树疏，维舟凝眺久踟躇。凌波见说求仙履，博浪曾闻误副车。勋业赤龙三尺剑，风云黄石一编书。独怜衣赭人如玉，鸿鹄歌残怨有馀。
墨竹九首
作者：孙蕡
朝代：明

洞庭春尽水溶溶，锦瑟轻寒起卧龙。行客欲投苍水佩，乱云遮断九疑峰。谁拈秃笔写凄迷，乱石横江碧玉低。犹记画船初泊岸，落花时节郭公啼。虹光云影绿参差，赤壁艅艎晚更移。春雨乍晴烧玉版，鲥鱼上水鳜鱼肥。阳云台下曲江头，一径笙箫万顷秋。莫向晚凉歌白纻，碧丛深处有钩辀。秋寒万玉倚云青，青入君山白凤翎。偷得云和千载曲，夜深吹与老龙听。昨夜春雷震楚山，箨龙惊觉锦斑斑。蛾眉老客禅心在，应化横江老鹤还。岩上烟消见日光，歌声遥隔水云乡。渔翁莫汲清湘绿，留取高枝宿凤凰。澧水春阴午未消，寒梢低护木兰桡。天涯风物馀空翠，应是英皇泪点飘。葳蕤万玉晓撑风，应是清溪野水东。更画接篱颠倒着，嫩凉添我绿阴中。
墨竹九首·其一
作者：孙蕡
朝代：明

洞庭春尽水溶溶，锦瑟轻寒起卧龙。行客欲投苍水佩，乱云遮断九疑峰。
墨竹九首·其七
作者：孙蕡
朝代：明

岩上烟消见日光，歌声遥隔水云乡。渔翁莫汲清湘绿，留取高枝宿凤凰。
墨竹九首·其三
作者：孙蕡
朝代：明

虹光云影绿参差，赤壁艅艎晚更移。春雨乍晴烧玉版，鲥鱼上水鳜鱼肥。
墨竹九首·其九
作者：孙蕡
朝代：明

葳蕤万玉晓撑风，应是清溪野水东。更画接篱颠倒着，嫩凉添我绿阴中。
墨竹九首·其二
作者：孙蕡
朝代：明

谁拈秃笔写凄迷，乱石横江碧玉低。犹记画船初泊岸，落花时节郭公啼。
墨竹九首·其五
作者：孙蕡
朝代：明

秋寒万玉倚云青，青入君山白凤翎。偷得云和千载曲，夜深吹与老龙听。
墨竹九首·其八
作者：孙蕡
朝代：明

澧水春阴午未消，寒梢低护木兰桡。天涯风物馀空翠，应是英皇泪点飘。
墨竹九首·其六
作者：孙蕡
朝代：明

昨夜春雷震楚山，箨龙惊觉锦斑斑。蛾眉老客禅心在，应化横江老鹤还。
墨竹九首·其四
作者：孙蕡
朝代：明

阳云台下曲江头，一径笙箫万顷秋。莫向晚凉歌白纻，碧丛深处有钩辀。
墨菊二首
作者：孙蕡
朝代：明

熹微衡宇露初乾，九月江南动早寒。肺气暂平新断酒，天香零落醒中看。三径松门掩翠萝，白鹇飞去晓霜多。天随艇子无人共，寥落寒香奈尔何。
墨菊二首·其一
作者：孙蕡
朝代：明

熹微衡宇露初乾，九月江南动早寒。肺气暂平新断酒，天香零落醒中看。
墨菊二首·其二
作者：孙蕡
朝代：明

三径松门掩翠萝，白鹇飞去晓霜多。天随艇子无人共，寥落寒香奈尔何。
复虹县颜徵士景明
作者：孙蕡
朝代：明

三淮北岸凉威早，六月秋风动虹亭。公馆簿书长衮衮，汴堤杨柳自青青。愁销楚客文鸳绮，梦返秦仙彩凤翎。今雨襟期又云旷，暮云遥隔少微星。
夏日过蒲涧寺后二岩观菖蒲
作者：孙蕡
朝代：明

炎威郁难据，况值日方永。挥箑偕同袍，远诣山中静。消暑得清泉，流来自岩顶。循涧见石蒲，瀰布水光映。猬毛刺针芒，虎须簇锥颖。婆娑浓靛敷，翠色香挺挺。传是古尧韭，一览心已领。采饵可明目，烁烁电光耿。尤堪引寿龄，久视阅遐景。遂蹑安期踪，云路恣驰骋。旋归乘天风，浩笑尘梦醒。
奉太史令护军公
作者：孙蕡
朝代：明

虞渊捧日帝羽仪，文事武备天人师。笔端词翰河汉决，胸次韬略风云随。邦基肇造古伊吕，谟猷笃棐今皋夔。画图麒麟盟带砺，仙游更与赤松期。
奉寄文渊学士吴公
作者：孙蕡
朝代：明

翰苑摛文沐宠多，又升近侍在銮坡。谠言屡进分香日，直笔常濡太液波。入相内廷称褚亮，荐贤当路说常何。独怜落职东迁客，远道西风鬓欲皤。
奉左司郎中顾光远
作者：孙蕡
朝代：明

九天拜命带天香，南粤旬宣礼义乡。青琐闼前恩渥重，紫薇垣里政声扬。田畴万顷蟠秋黍，海国群黎贡栈航。奕叶传家忠与孝，化为霖雨济遐方。
奉致仕詹天官
作者：孙蕡
朝代：明

京华帝城春事幽，相君家住城南陬。垂杨缺处水当户，燕子飞时花满楼。宾客金鱼悬玉佩，儿孙锦带挂吴钩。乡园父老傥相问，佐国元勋今白头。
奉酬刘友贤黎仲辉二御史见过
作者：孙蕡
朝代：明

故人骢马晓相过，错莫邻人避玉珂。朝下楚城高盖合，春深门巷落花多。飞腾每羡青云早，衰懒无如白发何。相见惟期树勋业，蒋陵佳气正嵯峨。
奉酬四川戴佥宪文信见访
作者：孙蕡
朝代：明

濯锦江波漾绣衣，邻翁走报入柴扉。雨馀门巷青骢滑，花外旌幡白鸟蜚。岂有雄文倾辈行，屡烦青眼顾寒微。游仙梦觉惊题凤，倒著山公白接篱。
姑苏台
作者：孙蕡
朝代：明

袅袅江风泛玉台，荔枝香老木瓜开。娥眉不饮杯中酒，日暮阊门野鹿来。
姑苏开元寺
作者：孙蕡
朝代：明

梵宫春尽落花时，倦鸟犹啼竹树枝。想见风流唐太守，绿阴满院坐题诗。
安期升仙台
作者：孙蕡
朝代：明

神仙莫可稽，欲吊踪多漫。惟有安期生，遗台粤山畔。想当避秦乱，南还事冶锻。砂采芙蓉灵，火炀电光烂。丹成遂轻举，跨鹤涉云汉。尚留如凫舄，世上作奇玩。飞腾今何之，翘首起吁叹。
宋伯祯处士东园
作者：孙蕡
朝代：明

买得长镵斸翠苔，青茄白苋绕篱栽。园翁作伴还成趣，野老赓诗只漫裁。蛱蝶蜻蜓随上下，葛巾藜杖久徘徊。临流学试羲之帖，会有函诗马上来。
客平原春日有怀
作者：孙蕡
朝代：明

怅望乡园去计违，春来惟有思依依。客程故向南天远，花信偏于北地迟。汉帝苑边卢橘熟，秦陀墓上鹧鸪飞。柴门独对东风掩，此日松筠冷翠微。
宣和枯木翎毛
作者：孙蕡
朝代：明

上林芳树蔼崇宣，澹墨疏翎腻粉笺。何似白榆栖冻雀，萧萧风雪满祁连。
宿高彬第
作者：孙蕡
朝代：明

夜宿故人孤旅邸，更深华月满晴空。朋游动是经年别，樽酒宁知此会同。上国莺花明戚里，故山松柏语天风。豪吟未觉清狂尽，醉里诗成气吐虹。
寄关大举隐士
作者：孙蕡
朝代：明

秋阳化为霖，流潦涨平陆。阴霾晦万象，岁暮时运速。居者窘营为，行者困驰逐。晨兴起慨叹，旅怀伤局促。飙风振丛薄，泥涂没车轴。庭树无全柯，原草变馀绿。静念穷居士，杳然苍山麓。短褐才掩胫，糗糒常不足。从事屡失会，养高动违俗。空椟隋侯珠，谁明卞氏玉。贫贱少知己，隐沦愧亲族。励节希世贤，君子善自勖。
寄张御史常泰
作者：孙蕡
朝代：明

故人清楚旧能诗，去岁东南折桂枝。久拟手容清百辟，故将文采应昌期。诗题翠柏趋期早，颂奏嘉禾出殿迟。寥落与君长见面，无烦千里寄相思。
寄彭万里给事时参山西政
作者：孙蕡
朝代：明

与君文彩旧同朝，翠管文章上九霄。辇路香风随卤簿，天坛花雨听箫韶。鹓鸾一别京关远，云月三年楚水遥。欲寄清诗慰寥阒，汴河东去近无潮。
寄扬州通府解真白
作者：孙蕡
朝代：明

我与黄昌是故人，也知通守最情真。诗如水部翻成癖，官到黄州只自贫。妒雪琼花台观旧，行春露冕岁华新。悬知别思如春柳，长遣飞花到泗滨。
寄梁孟素
作者：孙蕡
朝代：明

昔侍鳌峰先大夫，归山仍得佩金符。楼船载酒春将半，花寺寻僧日向晡。京国风云催步武，浙江烟雨送头颅。音容久旷交情在，岁晚临风忆凤雏。
寄江州陈徵士
作者：孙蕡
朝代：明

匡庐山色倚晴天，君住香炉若个边。松里云巢应伴鹤，竹间棋局或逢仙。义门诗礼京华重，翰苑文章相府传。岁晚王猷清兴发，凌寒思泛九江船。
寄王主事希文之官漳州
作者：孙蕡
朝代：明

湖海交游似晓星，南宫长史独多情。清时吏散诗同赋，浊酒朝回日共倾。金水桥边看浴马，紫薇花上听流莺。岁华摇落人千里，何处漳州海上城。
寄王彦举
作者：孙蕡
朝代：明

绿杨阴下玉骢嘶，丝络银瓶带酒携。梦入南园听夜雨，不知身在蒋陵西。
寄王给事佐
作者：孙蕡
朝代：明

休沐展幽眺，步出钟阜阿。卉木春气盎，淮水扬素波。泛泛波上鸥，游泳鲜羽仪。端坐愧此鸟，长游成蹉跎。安得理归楫，翩然解佩珂。扬舲过关右，鼓枻入江沱。友于事宴集，物候方阳和。酌酒南园上，与君同笑歌。
寄琪琳黄道士
作者：孙蕡
朝代：明

雨绝天景佳，前荣树光绿。遥怜采芝侣，远在春山曲。琴歌久已断，酒赋何由续。有约今夕同，开樽扫茅屋。
寄琪琳黄道士墨竹
作者：孙蕡
朝代：明

漾漾太湖水，涓涓文玉丛。龙光起夕雾，凤羽生秋风。冰轮出寒悄，瘦影筛玲珑。因之怀所思，邈在蓬莱宫。
寄罗友章先生
作者：孙蕡
朝代：明

三年薄宦淹吴楚，长忆先生在海涯。不著朱衣垂玉佩，还将白发映乌纱。遥天剑气藏珠斗，百越文光绚彩霞。云路相期苦相失，春莺啼彻上林花。
寄罗都事友章
作者：孙蕡
朝代：明

梁侯昔在东藩时，分符帅阃兼左司。君为幕府贵宾客，咳唾一落成珠玑。君年于我当父执，我才弱冠君六十。惠然下作忘年交，令我夜梦生撝挹。灵鳌峰在江水边，清赏几时同周旋。题诗秋写凤林竹，载酒夜泛兰溪船。兰溪溪水清如练，兴尽回船复开宴。水底潜蛟听凤箫，波心皓月摇秋扇。梁侯权势盛莫当，偏裨小校皆为郎。惟君与我得礼貌，过者啧啧盈路旁。别来风物何可道，华表青青但春草。我骑羸马走西东，梁侯去矣君亦老。人生本是风花枝，升沉聚散何足悲。优游晚岁谢微禄，倘得从君林下期。
寄诃林长老明静照
作者：孙蕡
朝代：明

庞眉老僧无住着，不问山林与城郭。谈禅到处即跏趺，白昼天花如雨落。心知一境万缘空，静与晴霄海月同。锡振春山常伏虎，钵含秋水自藏龙。问师今年僧腊几，手种苍松旧松子。松身已作蛟龙鳞，定中一念犹未起。白石垂萝净窈冥，炉香一炷两函经。涧猿时擎野果供，山鬼或倚寒岩听。荷为袈裟荔为带，世人见者皆再拜。师言是悉有漏因，我今已入无色界。十年奔走乱如丝，对榻空论不遂期。每叹道缘于世浅，惟师与我最相知。
寄赠广东郑宪使金宝
作者：孙蕡
朝代：明

一扫炎氛障海东，柏台明月晃丹衷。群黎顿使无夷习，远俗能令有古风。当道豺狼宁踯躅，啼饥儿女得从容。殊方深仰纲维肃，何日归游化育中。
寄赵进士安中
作者：孙蕡
朝代：明

词林每问归安使，闻说先生在德清。暇日画帘公吏散，春风华馆子衿明。三年不见新书札，百里空传旧政声。日暮碧云何处合，思君吟遍石头城。
寄郑御史毅
作者：孙蕡
朝代：明

不见能诗老郑虔，七闽山色远依然。桃花流水瀛洲客，兰叶春风御史船。别后丰姿浑似玉，醉来毛骨欲成仙。勋庸封拜多殊泽，归日应陪上相筵。
寄郑进士毅德宏
作者：孙蕡
朝代：明

步出城东门，豁我幽素怀。茂树交绿柯，钟陵敞云崖。有鸟鸣春树，顾声何喈喈。静言感物理，心思寡所谐。生念同门友，襟期旷以乖。亨衢未接武，邱樊尚高栖。王度今清夷，缙绅若云来。鸣珂登凤阙，曳履上鸾台。谁怜抱孤贞，甘分弃草莱。朝吟小山篇，暮咏猛虎词。会酬盍簪愿，天意谅不违。
寄高彬
作者：孙蕡
朝代：明

条风二月古隋堤，杨柳青青拂水齐。万里客怀将白发，一年春信又黄鹂。亲朋岁久愁多望，故国书成醉懒题。惟有别君情不浅，梦中时到石城西。
寄高彬
作者：孙蕡
朝代：明

条风吹绿满蟾溪，蜡屐行春日向西。独木桥边乌桕树，鹁鸠飞上上头啼。
寄高彬四首
作者：孙蕡
朝代：明

宦游三载黄河北，长忆蟾溪好隐居。火齐明珠攀荔子，银丝玉版脍鲥鱼。枇杷结实暄风里，橘柚垂花细雨馀。溪上故人今在否，来鸿不寄一封书。与君夙有通家好，堂上严亲未白头。野寺花明春载酒，清溪月朗夜浮舟。陶潜此日生归思，屈子长年赋远游。烟水五湖归棹早，为余开径碧林幽。蟾溪溪头春水生，故人卜筑茅堂清。开门雨过芳树绿，对酒风来幽鸟鸣。我缠薄宦去乡国，君亦久客留天京。未知何日遂归计，重结渔郎鸥鹭盟。蟾溪溪头潮没沙，游子十载未归家。柴门春老荔枝树，茅屋风吹卢橘花。林下举杯闻鸟雀，柳阴摇艇卖鱼虾。不知蓬鬓沧江上，谁遣清吟负岁华。
寄高彬四首·其一
作者：孙蕡
朝代：明

宦游三载黄河北，长忆蟾溪好隐居。火齐明珠攀荔子，银丝玉版脍鲥鱼。枇杷结实暄风里，橘柚垂花细雨馀。溪上故人今在否，来鸿不寄一封书。
寄高彬四首·其三
作者：孙蕡
朝代：明

蟾溪溪头春水生，故人卜筑茅堂清。开门雨过芳树绿，对酒风来幽鸟鸣。我缠薄宦去乡国，君亦久客留天京。未知何日遂归计，重结渔郎鸥鹭盟。
寄高彬四首·其二
作者：孙蕡
朝代：明

与君夙有通家好，堂上严亲未白头。野寺花明春载酒，清溪月朗夜浮舟。陶潜此日生归思，屈子长年赋远游。烟水五湖归棹早，为余开径碧林幽。
寄高彬四首·其四
作者：孙蕡
朝代：明

蟾溪溪头潮没沙，游子十载未归家。柴门春老荔枝树，茅屋风吹卢橘花。林下举杯闻鸟雀，柳阴摇艇卖鱼虾。不知蓬鬓沧江上，谁遣清吟负岁华。
寄黄员外文博时出佐守徐州
作者：孙蕡
朝代：明

使君文学冠贤科，入拜工曹意气多。五色云中披奏牍，九重天上振鸣珂。趋朝共沐恩波阔，出守谁怜岁月过。会有蒲轮徵故旧，未应黄发老蹉跎。
寓居传小楼怀以成
作者：孙蕡
朝代：明

故人何处舣兰舟，谁念西窗客滞留。赖有嫦娥怜寂寞，流光偏照读书楼。
射虎词
作者：孙蕡
朝代：明

射羊得羊食，射虎被虎伤。始知学射虎，不如学射羊。村前村后腰我弩，但愿逢羊莫逢虎。
射雉词
作者：孙蕡
朝代：明

春雉巢草中，子母不相离。时时引子嬉，翅短还堕池。回弓落箭不射之，深山大泽从汝飞。
将进酒
作者：孙蕡
朝代：明

青瑶案上离鸾琴，一徽已直千黄金。开樽花下对明月，欲弹一曲还沉吟。沉吟沉吟几低首，且弹商声劝君酒。雍门风树春萧萧，地下田文骨应朽。
尝草图
作者：孙蕡
朝代：明

蒺藜勾吻总青青，惭愧春山草木荣。几欲骑龙叩天阙，绿章祈雨护黄精。
山中写怀
作者：孙蕡
朝代：明

野馆愁俱寂，空林日未斜。看云偏忆母，为客久辞家。独自嗟萍梗，非关恋物华。晚来山雨里，犹见杜鹃花。
岳州送丘祥甫
作者：孙蕡
朝代：明

日落君山生紫烟，岳阳楼下水连天。苍梧夜色浮仙佩，筼竹春阴满画船。云路几时声藉藉，鬓丝赢得影翩翩。归逢父老如相问，飘泊洪州四五年。
峡山寺三首，其三与郑御史李逾国同登时再召赴阙
作者：孙蕡
朝代：明

峡束沧江万壑雷，梵王楼阁倚天开。山从中宿城边去，水自连州港口来。云叶卷时猿献果，雨花飞处客登台。青鞋未访和光洞，奏赋金门亦壮哉。竹里维舟陟翠微，闲门临水欲嵚巇。云生佛殿飞来处，猿啸山僧出定时。断刻尚馀梁日记，古松犹偃汉朝枝。烟霞二妙应相笑，盛世藏珍负夙期。明日青阳逼岁阑，绣衣聊得共跻攀。云铺鹤背浮金殿，风引猿声怨玉环。薄宦岂堪长作客，故乡惟有一登山。绳床睡暖梅花月，输与蒲庵老衲闲。
峡山寺三首，其三与郑御史李逾国同登时再召赴阙·其三
作者：孙蕡
朝代：明

明日青阳逼岁阑，绣衣聊得共跻攀。云铺鹤背浮金殿，风引猿声怨玉环。薄宦岂堪长作客，故乡惟有一登山。绳床睡暖梅花月，输与蒲庵老衲闲。
峡山寺三首，其三与郑御史李逾国同登时再召赴阙·其二
作者：孙蕡
朝代：明

竹里维舟陟翠微，闲门临水欲嵚巇。云生佛殿飞来处，猿啸山僧出定时。断刻尚馀梁日记，古松犹偃汉朝枝。烟霞二妙应相笑，盛世藏珍负夙期。
峡山飞来寺
作者：孙蕡
朝代：明

曲曲江流带峡湾，扁舟来问此名山。六朝台榭兴亡后，百越山河指顾间。林下鸟啼游客醉，竹边花落老僧闲。登临欲上和光洞，无那猿声泣玉环。
崖山有感
作者：孙蕡
朝代：明

崖山峙海门，乃宋沉国所。双龙如九渊，义士赴疆虏。妻子驱先沦，焚香亦何补。我来吊忠魂，但见浪花舞。底用玺发光，凄其为怀古。
巫山
作者：孙蕡
朝代：明

巫山高高知几重，朝云暮雨楚王宫。人心对面有巇险，更胜高唐十二峰。
巫峡秋怀八首
作者：孙蕡
朝代：明

淅淅金风霄汉间，火云犹自绕巫山。雨馀神女收旌旆，月朗明妃响佩环。万顷波光人鲊瓮，一天秋色鬼门关。吟魂未向三巴断，尚逐东吴画舸还。赤甲白盐秋气多，黄棱黑石沸漩涡。惊闻楚客吟山鬼，欲趁巴童拜浪婆。灵雨乍晴仙掌出，雄风初动使旌过。金门此日瀛洲客，应已朝回散玉珂。蒲帆十幅楚王洪，百折飞流一瞬东。将雨峡光时隐映，小寒风气半清濛。秋阴淡锁黄魔庙，夕影时明白帝宫。寥落杜陵霜鬓客，旅怀应与此时同。八阵图连潋滟堆，永安宫下水萦回。风云旧碛森犹列，行在荒台久已颓。铁马跃云嘶冻雨，木牛遗恨吼惊雷。英雄一去今千载，残照西风首重回。汉相祠西江水烟，晚风平漩送归船。千重古锦云端石，一带空青峡里天。诗思每怀秋放鹤，客心那更夜闻鹃。凭谁为写高唐赋，谱作朝云蜀国弦。袅袅西风吹鬓丝，天涯独客暮秋时。艰虞不涉王阳道，摇落宁知宋玉悲。巫峡疏风明断锦，瞿塘乱石点残棋。相如见说馀祠庙，欲折芳香遗所思。白帝城荒枫树凋，关门碛石尚岧峣。卧龙诸葛雄风在，跃马公孙霸气销。万里客心云共远，九秋吟鬓叶同飘。谁能岁晚悲摇落，江水江花慰寂寥。秋菊腾香已半开，晚风香散楚王台。涛声触石鏦铮去，山色迎船紫翠来。乡国每悬他日念，禁帏深愧子云才。清时万里无征战，羌角宁劳送暮哀。
巫峡秋怀八首·其一
作者：孙蕡
朝代：明

淅淅金风霄汉间，火云犹自绕巫山。雨馀神女收旌旆，月朗明妃响佩环。万顷波光人鲊瓮，一天秋色鬼门关。吟魂未向三巴断，尚逐东吴画舸还。
巫峡秋怀八首·其七
作者：孙蕡
朝代：明

白帝城荒枫树凋，关门碛石尚岧峣。卧龙诸葛雄风在，跃马公孙霸气销。万里客心云共远，九秋吟鬓叶同飘。谁能岁晚悲摇落，江水江花慰寂寥。
巫峡秋怀八首·其三
作者：孙蕡
朝代：明

蒲帆十幅楚王洪，百折飞流一瞬东。将雨峡光时隐映，小寒风气半清濛。秋阴淡锁黄魔庙，夕影时明白帝宫。寥落杜陵霜鬓客，旅怀应与此时同。
巫峡秋怀八首·其二
作者：孙蕡
朝代：明

赤甲白盐秋气多，黄棱黑石沸漩涡。惊闻楚客吟山鬼，欲趁巴童拜浪婆。灵雨乍晴仙掌出，雄风初动使旌过。金门此日瀛洲客，应已朝回散玉珂。
巫峡秋怀八首·其五
作者：孙蕡
朝代：明

汉相祠西江水烟，晚风平漩送归船。千重古锦云端石，一带空青峡里天。诗思每怀秋放鹤，客心那更夜闻鹃。凭谁为写高唐赋，谱作朝云蜀国弦。
巫峡秋怀八首·其八
作者：孙蕡
朝代：明

秋菊腾香已半开，晚风香散楚王台。涛声触石鏦铮去，山色迎船紫翠来。乡国每悬他日念，禁帏深愧子云才。清时万里无征战，羌角宁劳送暮哀。
巫峡秋怀八首·其六
作者：孙蕡
朝代：明

袅袅西风吹鬓丝，天涯独客暮秋时。艰虞不涉王阳道，摇落宁知宋玉悲。巫峡疏风明断锦，瞿塘乱石点残棋。相如见说馀祠庙，欲折芳香遗所思。
巫峡秋怀八首·其四
作者：孙蕡
朝代：明

八阵图连潋滟堆，永安宫下水萦回。风云旧碛森犹列，行在荒台久已颓。铁马跃云嘶冻雨，木牛遗恨吼惊雷。英雄一去今千载，残照西风首重回。
己未除夕
作者：孙蕡
朝代：明

四十今已过二年，明日又复岁华迁。头颅种种见白发，生计落落仍青毡。梅花乱开客愁里，云物长迷乡国边。且可吟诗酌春酒，烂熳取醉东风前。
平原田家行
作者：孙蕡
朝代：明

零星矮屋茅数把，散住榆林柳林下。磊墙遮雪防骤风，妇女颓垣拾砖瓦。黄牛买得新垦田，土戟犁浅牛欲眠。古河无水挂龙骨，自萦蒲绳探苦泉。山蚕食叶黄茧老，野火烧桑桑树倒。四畔灵鸡喔喔啼，九月霜风落红枣。春丝夏绢输税钱，木绵纺布寒暑穿。放舂黄米为新酒，学唱货郎为管弦。平田旱多麦少熟，杏尽梨枯惟食粟。衣粗食恶莫用悲，犹胜北军离乱时。
平原行
作者：孙蕡
朝代：明

古原县郭如荒村，家家草屋荆条门。自罹丧乱新复业，千家今有一家存。稚子采薪割蒿草，妇女携筐拾梨枣。丁男应役不在家，长驾牛车走东道。黄河水涸无鱼虾，居人七月方食瓜。人烟星散不成集，棠梨苦叶烹为茶。凌州九月官税促，黍子在田犹未熟。春霜夏旱蚕事空，不卖新丝卖黄犊。银河七夕如水流，明年麦好君莫愁。
幽居杂咏七十四首，自洪武十一年平原还家作也
作者：孙蕡
朝代：明

仙衣自种一池荷，采采青黄当绮罗。怪底迩来秋气早，水禽飞去晓霜多。纨绮纷纷几战场，闲身赢得水云乡。扁舟日暮鸣榔去，付与沙鸥管夕阳。去日三吴乐事饶，木兰船上醉吹箫。松风惊觉游仙梦，疑是钱塘八月潮。自别瀛洲鹤背寒，石田茅屋岁漫漫。梅花几树先春发，犹似金莲炬照看。学炼还丹岁月迟，要观沧海倒枯时。人间甲子成何事，不似山翁一局棋。偶趁新凉理钓船，秋云映水色澄鲜。渔童解撒拦江网，剩得槎头缩项鳊。浅水渔船学抢风，竹竿斜着抗孤篷。青蒲叶底寒波起，吹入芦花汊港中。野老烹鸡会四邻，瓦盆盛酒乱无巡。风林自奏阳春曲，一日莺声到夕曛。远公莲社久相招，老大无心到石桥。遥想东林山月出，白猿啼处树萧萧。十载山中读道经，石坛烟雨桂花生。年来卖药长安市，渐喜无人识姓名。隐去无心恋岁华，惟同野老问桑麻。门前莫种青青柳，怕有人呼县令家。酒伴诗僧日见嫌，高歌剧饮坐柽阴。留连莫怪杯中尽，剩有床头旧赐金。高原极目浩茫茫，鸟尽遥天若个长。一片夕阳秋草地，不如今古几兴亡。醉里临风吊屈原，楚吟空赋远游篇。凌空语气谁能解，千古惟应待我传。试学鸱夷物外情，水云空阔钓舟横。从来用尽无高策，浪得归湖范蠡名。终古无名识是非，百年高兴子陵矶。沙鸥不管人间事，细雨斜风自在飞。王裴仙子住山椒，静夜能来不待招。莫怪寒林星斗黑，野人疏懒坐相邀。长乐歌钟醉五侯，沧浪何似泛扁舟。无人解得閒中意，云满秋空水自流。厌看桃李媚春阳，最是秋来乐意长。千点黄花数行柳，幽居人道似柴桑。野吟诗句出天成，景物如云眼底生。白石江头乌桕树，夕阳疏雨鹁鸠声。鹤背腰缠有几家，老陶贫薄太无涯。青鞋布袜归来好，却使无钱对菊花。依山茅屋小于舟，吟对风光忆旧游。平地白云秋万顷，五湖烟水似扬州。村醪旧瓮按新篘，四月蚕成麦亦收。但使百年都若此，吾今于世亦何求。幽花满树酒盈樽，白水斜阳度曲村。曾忆少陵风雪里，也曾朝叩富儿门。怪底襄阳孟浩然，蹇驴冲雪踏江天。无人说与寒梅树，只合开花暖阁边。幽居僻类杜陵家，春日垂垂橘柚花。花径今朝缘客扫，瓷瓶汲水自煎茶。冻雾初开日晕青，长松落雪报新晴。茅檐闻瀑俄惊起，何处鸿门碎玉声。野人于世本无营，尚有闲功日计程。筼竹缚梯求密筒，连宵运水捣香粳。梦觉哦诗醉后眠，春来秋去总茫然。山中历日从来少，欲倩何人记岁年。本学埋名坐钓矶，谁言天上客星移。前滩水落西风冷，觅得羊裘不敢披。回塘曲渚月明多，游妇相呼采芰荷。老去风情浑尽减，隔花谁唱竹枝歌。归休赢得卧中林，坦腹蓬头绿树阴。非是葛巾浑忘着，迩来华发不胜簪。垂柳阴阴护钓矶，溪流尽处着柴扉。时人莫用知名姓，清世林泉老布衣。为报奚童扫绿苔，柴门长日便教开。晓烟晴日鹊声急，应有故人天上来。勋名本不到旂常，徒得烟霞冷趣长。林下一瓢桑落酒，谁云得及市朝香。书生元亦羡封侯，经世才迂不自由。万一鹤书求野逸，素琴重到碧山幽。青年出仕奉明君，老去投簪卧白云。千载周颙风致在，北山先自错移文。桂树丛生山正幽，王孙岁暮尽优游。不知招隐缘何事，聒聒风前咏不休。约客听琴扫石台，竹门咿轧倚风开。空山日暮碧云合，天外美人来不来。卯酒初醒午梦馀，南风入户北窗虚。闲身已在羲皇上，到此令人悔读书。韩子高轩不再逢，草庐长倩落花封。苦无韬略能匡世，伏枕惟应愧卧龙。渊明千载我知音，纵有冰弦不鼓琴。闻说商于寻绮角，寂寥谁识古人心。云本无心偶出山，幽林薄暮鸟知还。如何世上驰驱子，只在红尘扰扰间。故人肥马衣轻裘，意气扬扬得自由。林下雨馀苔径滑，免劳相过碧山幽。多才宋玉久能诗，误对清秋景物悲。湛湛长江枫树底，扁舟正可学鸱夷。最爱佯狂阮嗣宗，秋怀当日赋偏工。酣歌裸袒青林下，晚岁心期与尔同。容得萧闲亦已多，敢论官绶与渔蓑。东流逝水西流日，百岁只消如此过。雨浥琪花落满床，寂无人到读书房。闲中不觉青春过，静里方知白日长。呼龙种术岂无经，瘗鹤藏书亦有铭。独对梅花写遗恨，招魂未续楚骚声。露气横山夕未晞，古松枝冷鹤声迟。东林日出西溪白，正是仙翁睡熟时。欲铸钟期未买金，断丝寒縆案头琴。虚堂月底弹清曲，别鹤离鸾自赏音。笑杀仙源避世翁，洞门犹与世人通。临流莫种桃花树，惹得春来着处红。一自衰翁惹世哗，川原锦树敛红霞。关门不倩烟霞锁，却向春风怨物华。笑杀山阴王子猷，凌兢雪夜泛扁舟。地炉满着松明火，芋栗香中酒一瓯。梅花不解十分清，香影撩人说姓名。林壑未忘居鼎鼐，老枝留子待调羹。山巅幽绝人稀到，柑子阴凉客屡过。不见晚来倾白堕，小园当奈月明何。幽幽绿树团华盖，聒聒流泉奏玉琴。不必画堂丝与竹，自然山水有清音。黄菊花开贫不厌，茅柴酒熟醉相呼。平生最爱陶彭泽，风味全然似老夫。柳塘昨夜雨声急，早起春水欲平桥。放教汀草芊绵绿，添着林花婀娜娇。春酒独酌不成醉，可怜溪上百花开。花前几日南风紧，门外今朝好客来。如花女儿春柳腰，高歌自驾木兰桡。弯弯才见初生月，隐隐斜明第四桥。邻屋白酒近初熟，老子尽日为花忙。将随粉蝶联翩舞，欲趁游蜂上下狂。不觉门外春已过，只说饮酒日豪吟。林花尽褪娟娟色，涧竹都成密密阴。初开草堂三五日，池上鸥鹭日频来。桃花枝嫩未堪折，杨柳阴疏还更栽。江上好景莫虚度，屋边乱红今已深。不是春风相勾引，道人争看日携琴。柏子香消昼景迟，坐调元气学希夷。旁人那解玄中意，文火温温只自知。半世为儒好自轻，狂歌浪谑斗诗声。内庭消尽还丹火，传得江湖说姓名。自入珠宫捧玉宸，别招猿鹤作新邻。空林寂静无来客，千载丹枫作老人。尘缘静尽觉神清，对月虚堂炼鹤形。采得石楠花上露，研朱自点石台经。羽步天坛礼帝居，星文拱北似连珠。寒云不锁丹砂井，一夜虹光彻太虚。炼得梅花白雪颜，关元静夜浴金丹。呼龙起种春田玉，白日山精倚树看。蒲团静坐思窈冥，清昼只诵大洞经。碧坛玄鹤忽飞起，琪花乱落风泠泠。天台二月风景新，石桥流水起龙鳞。美人相约看花去，云暖洞房仙帐春。丹成八极恣神游，蕊阙风随鹤骑秋。上苑看花犹一梦，五云回首帝王州。
幽居杂咏七十四首，自洪武十一年平原还家作也·其一
作者：孙蕡
朝代：明

仙衣自种一池荷，采采青黄当绮罗。怪底迩来秋气早，水禽飞去晓霜多。
幽居杂咏七十四首，自洪武十一年平原还家作也·其七
作者：孙蕡
朝代：明

浅水渔船学抢风，竹竿斜着抗孤篷。青蒲叶底寒波起，吹入芦花汊港中。
幽居杂咏七十四首，自洪武十一年平原还家作也·其七十
作者：孙蕡
朝代：明

羽步天坛礼帝居，星文拱北似连珠。寒云不锁丹砂井，一夜虹光彻太虚。
幽居杂咏七十四首，自洪武十一年平原还家作也·其七十一
作者：孙蕡
朝代：明

炼得梅花白雪颜，关元静夜浴金丹。呼龙起种春田玉，白日山精倚树看。
幽居杂咏七十四首，自洪武十一年平原还家作也·其七十三
作者：孙蕡
朝代：明

天台二月风景新，石桥流水起龙鳞。美人相约看花去，云暖洞房仙帐春。
幽居杂咏七十四首，自洪武十一年平原还家作也·其七十二
作者：孙蕡
朝代：明

蒲团静坐思窈冥，清昼只诵大洞经。碧坛玄鹤忽飞起，琪花乱落风泠泠。
幽居杂咏七十四首，自洪武十一年平原还家作也·其七十四
作者：孙蕡
朝代：明

丹成八极恣神游，蕊阙风随鹤骑秋。上苑看花犹一梦，五云回首帝王州。
幽居杂咏七十四首，自洪武十一年平原还家作也·其三
作者：孙蕡
朝代：明

去日三吴乐事饶，木兰船上醉吹箫。松风惊觉游仙梦，疑是钱塘八月潮。
幽居杂咏七十四首，自洪武十一年平原还家作也·其三十
作者：孙蕡
朝代：明

本学埋名坐钓矶，谁言天上客星移。前滩水落西风冷，觅得羊裘不敢披。
幽居杂咏七十四首，自洪武十一年平原还家作也·其三十一
作者：孙蕡
朝代：明

回塘曲渚月明多，游妇相呼采芰荷。老去风情浑尽减，隔花谁唱竹枝歌。
幽居杂咏七十四首，自洪武十一年平原还家作也·其三十七
作者：孙蕡
朝代：明

青年出仕奉明君，老去投簪卧白云。千载周颙风致在，北山先自错移文。
幽居杂咏七十四首，自洪武十一年平原还家作也·其三十三
作者：孙蕡
朝代：明

垂柳阴阴护钓矶，溪流尽处着柴扉。时人莫用知名姓，清世林泉老布衣。
幽居杂咏七十四首，自洪武十一年平原还家作也·其三十九
作者：孙蕡
朝代：明

约客听琴扫石台，竹门咿轧倚风开。空山日暮碧云合，天外美人来不来。
幽居杂咏七十四首，自洪武十一年平原还家作也·其三十二
作者：孙蕡
朝代：明

归休赢得卧中林，坦腹蓬头绿树阴。非是葛巾浑忘着，迩来华发不胜簪。
幽居杂咏七十四首，自洪武十一年平原还家作也·其三十五
作者：孙蕡
朝代：明

勋名本不到旂常，徒得烟霞冷趣长。林下一瓢桑落酒，谁云得及市朝香。
幽居杂咏七十四首，自洪武十一年平原还家作也·其三十八
作者：孙蕡
朝代：明

桂树丛生山正幽，王孙岁暮尽优游。不知招隐缘何事，聒聒风前咏不休。
幽居杂咏七十四首，自洪武十一年平原还家作也·其三十六
作者：孙蕡
朝代：明

书生元亦羡封侯，经世才迂不自由。万一鹤书求野逸，素琴重到碧山幽。
幽居杂咏七十四首，自洪武十一年平原还家作也·其三十四
作者：孙蕡
朝代：明

为报奚童扫绿苔，柴门长日便教开。晓烟晴日鹊声急，应有故人天上来。
幽居杂咏七十四首，自洪武十一年平原还家作也·其九
作者：孙蕡
朝代：明

远公莲社久相招，老大无心到石桥。遥想东林山月出，白猿啼处树萧萧。
幽居杂咏七十四首，自洪武十一年平原还家作也·其二
作者：孙蕡
朝代：明

纨绮纷纷几战场，闲身赢得水云乡。扁舟日暮鸣榔去，付与沙鸥管夕阳。
幽居杂咏七十四首，自洪武十一年平原还家作也·其二十
作者：孙蕡
朝代：明

野吟诗句出天成，景物如云眼底生。白石江头乌桕树，夕阳疏雨鹁鸠声。
幽居杂咏七十四首，自洪武十一年平原还家作也·其二十一
作者：孙蕡
朝代：明

鹤背腰缠有几家，老陶贫薄太无涯。青鞋布袜归来好，却使无钱对菊花。
幽居杂咏七十四首，自洪武十一年平原还家作也·其二十七
作者：孙蕡
朝代：明

冻雾初开日晕青，长松落雪报新晴。茅檐闻瀑俄惊起，何处鸿门碎玉声。
幽居杂咏七十四首，自洪武十一年平原还家作也·其二十三
作者：孙蕡
朝代：明

村醪旧瓮按新篘，四月蚕成麦亦收。但使百年都若此，吾今于世亦何求。
幽居杂咏七十四首，自洪武十一年平原还家作也·其二十九
作者：孙蕡
朝代：明

梦觉哦诗醉后眠，春来秋去总茫然。山中历日从来少，欲倩何人记岁年。
幽居杂咏七十四首，自洪武十一年平原还家作也·其二十二
作者：孙蕡
朝代：明

依山茅屋小于舟，吟对风光忆旧游。平地白云秋万顷，五湖烟水似扬州。
幽居杂咏七十四首，自洪武十一年平原还家作也·其二十五
作者：孙蕡
朝代：明

怪底襄阳孟浩然，蹇驴冲雪踏江天。无人说与寒梅树，只合开花暖阁边。
幽居杂咏七十四首，自洪武十一年平原还家作也·其二十八
作者：孙蕡
朝代：明

野人于世本无营，尚有闲功日计程。筼竹缚梯求密筒，连宵运水捣香粳。
幽居杂咏七十四首，自洪武十一年平原还家作也·其二十六
作者：孙蕡
朝代：明

幽居僻类杜陵家，春日垂垂橘柚花。花径今朝缘客扫，瓷瓶汲水自煎茶。
幽居杂咏七十四首，自洪武十一年平原还家作也·其二十四
作者：孙蕡
朝代：明

幽花满树酒盈樽，白水斜阳度曲村。曾忆少陵风雪里，也曾朝叩富儿门。
幽居杂咏七十四首，自洪武十一年平原还家作也·其五
作者：孙蕡
朝代：明

学炼还丹岁月迟，要观沧海倒枯时。人间甲子成何事，不似山翁一局棋。
幽居杂咏七十四首，自洪武十一年平原还家作也·其五十
作者：孙蕡
朝代：明

露气横山夕未晞，古松枝冷鹤声迟。东林日出西溪白，正是仙翁睡熟时。
幽居杂咏七十四首，自洪武十一年平原还家作也·其五十一
作者：孙蕡
朝代：明

欲铸钟期未买金，断丝寒縆案头琴。虚堂月底弹清曲，别鹤离鸾自赏音。
幽居杂咏七十四首，自洪武十一年平原还家作也·其五十七
作者：孙蕡
朝代：明

幽幽绿树团华盖，聒聒流泉奏玉琴。不必画堂丝与竹，自然山水有清音。
幽居杂咏七十四首，自洪武十一年平原还家作也·其五十三
作者：孙蕡
朝代：明

一自衰翁惹世哗，川原锦树敛红霞。关门不倩烟霞锁，却向春风怨物华。
幽居杂咏七十四首，自洪武十一年平原还家作也·其五十九
作者：孙蕡
朝代：明

柳塘昨夜雨声急，早起春水欲平桥。放教汀草芊绵绿，添着林花婀娜娇。
幽居杂咏七十四首，自洪武十一年平原还家作也·其五十二
作者：孙蕡
朝代：明

笑杀仙源避世翁，洞门犹与世人通。临流莫种桃花树，惹得春来着处红。
幽居杂咏七十四首，自洪武十一年平原还家作也·其五十五
作者：孙蕡
朝代：明

梅花不解十分清，香影撩人说姓名。林壑未忘居鼎鼐，老枝留子待调羹。
幽居杂咏七十四首，自洪武十一年平原还家作也·其五十八
作者：孙蕡
朝代：明

黄菊花开贫不厌，茅柴酒熟醉相呼。平生最爱陶彭泽，风味全然似老夫。
幽居杂咏七十四首，自洪武十一年平原还家作也·其五十六
作者：孙蕡
朝代：明

山巅幽绝人稀到，柑子阴凉客屡过。不见晚来倾白堕，小园当奈月明何。
幽居杂咏七十四首，自洪武十一年平原还家作也·其五十四
作者：孙蕡
朝代：明

笑杀山阴王子猷，凌兢雪夜泛扁舟。地炉满着松明火，芋栗香中酒一瓯。
幽居杂咏七十四首，自洪武十一年平原还家作也·其八
作者：孙蕡
朝代：明

野老烹鸡会四邻，瓦盆盛酒乱无巡。风林自奏阳春曲，一日莺声到夕曛。
幽居杂咏七十四首，自洪武十一年平原还家作也·其六
作者：孙蕡
朝代：明

偶趁新凉理钓船，秋云映水色澄鲜。渔童解撒拦江网，剩得槎头缩项鳊。
幽居杂咏七十四首，自洪武十一年平原还家作也·其六十
作者：孙蕡
朝代：明

春酒独酌不成醉，可怜溪上百花开。花前几日南风紧，门外今朝好客来。
幽居杂咏七十四首，自洪武十一年平原还家作也·其六十一
作者：孙蕡
朝代：明

如花女儿春柳腰，高歌自驾木兰桡。弯弯才见初生月，隐隐斜明第四桥。
幽居杂咏七十四首，自洪武十一年平原还家作也·其六十七
作者：孙蕡
朝代：明

半世为儒好自轻，狂歌浪谑斗诗声。内庭消尽还丹火，传得江湖说姓名。
幽居杂咏七十四首，自洪武十一年平原还家作也·其六十三
作者：孙蕡
朝代：明

不觉门外春已过，只说饮酒日豪吟。林花尽褪娟娟色，涧竹都成密密阴。
幽居杂咏七十四首，自洪武十一年平原还家作也·其六十九
作者：孙蕡
朝代：明

尘缘静尽觉神清，对月虚堂炼鹤形。采得石楠花上露，研朱自点石台经。
幽居杂咏七十四首，自洪武十一年平原还家作也·其六十二
作者：孙蕡
朝代：明

邻屋白酒近初熟，老子尽日为花忙。将随粉蝶联翩舞，欲趁游蜂上下狂。
幽居杂咏七十四首，自洪武十一年平原还家作也·其六十五
作者：孙蕡
朝代：明

江上好景莫虚度，屋边乱红今已深。不是春风相勾引，道人争看日携琴。
幽居杂咏七十四首，自洪武十一年平原还家作也·其六十八
作者：孙蕡
朝代：明

自入珠宫捧玉宸，别招猿鹤作新邻。空林寂静无来客，千载丹枫作老人。
幽居杂咏七十四首，自洪武十一年平原还家作也·其六十六
作者：孙蕡
朝代：明

柏子香消昼景迟，坐调元气学希夷。旁人那解玄中意，文火温温只自知。
幽居杂咏七十四首，自洪武十一年平原还家作也·其六十四
作者：孙蕡
朝代：明

初开草堂三五日，池上鸥鹭日频来。桃花枝嫩未堪折，杨柳阴疏还更栽。
幽居杂咏七十四首，自洪武十一年平原还家作也·其十
作者：孙蕡
朝代：明

十载山中读道经，石坛烟雨桂花生。年来卖药长安市，渐喜无人识姓名。
幽居杂咏七十四首，自洪武十一年平原还家作也·其十一
作者：孙蕡
朝代：明

隐去无心恋岁华，惟同野老问桑麻。门前莫种青青柳，怕有人呼县令家。
幽居杂咏七十四首，自洪武十一年平原还家作也·其十七
作者：孙蕡
朝代：明

王裴仙子住山椒，静夜能来不待招。莫怪寒林星斗黑，野人疏懒坐相邀。
幽居杂咏七十四首，自洪武十一年平原还家作也·其十三
作者：孙蕡
朝代：明

高原极目浩茫茫，鸟尽遥天若个长。一片夕阳秋草地，不如今古几兴亡。
幽居杂咏七十四首，自洪武十一年平原还家作也·其十九
作者：孙蕡
朝代：明

厌看桃李媚春阳，最是秋来乐意长。千点黄花数行柳，幽居人道似柴桑。
幽居杂咏七十四首，自洪武十一年平原还家作也·其十二
作者：孙蕡
朝代：明

酒伴诗僧日见嫌，高歌剧饮坐柽阴。留连莫怪杯中尽，剩有床头旧赐金。
幽居杂咏七十四首，自洪武十一年平原还家作也·其十五
作者：孙蕡
朝代：明

试学鸱夷物外情，水云空阔钓舟横。从来用尽无高策，浪得归湖范蠡名。
幽居杂咏七十四首，自洪武十一年平原还家作也·其十八
作者：孙蕡
朝代：明

长乐歌钟醉五侯，沧浪何似泛扁舟。无人解得閒中意，云满秋空水自流。
幽居杂咏七十四首，自洪武十一年平原还家作也·其十六
作者：孙蕡
朝代：明

终古无名识是非，百年高兴子陵矶。沙鸥不管人间事，细雨斜风自在飞。
幽居杂咏七十四首，自洪武十一年平原还家作也·其十四
作者：孙蕡
朝代：明

醉里临风吊屈原，楚吟空赋远游篇。凌空语气谁能解，千古惟应待我传。
幽居杂咏七十四首，自洪武十一年平原还家作也·其四
作者：孙蕡
朝代：明

自别瀛洲鹤背寒，石田茅屋岁漫漫。梅花几树先春发，犹似金莲炬照看。
幽居杂咏七十四首，自洪武十一年平原还家作也·其四十
作者：孙蕡
朝代：明

卯酒初醒午梦馀，南风入户北窗虚。闲身已在羲皇上，到此令人悔读书。
幽居杂咏七十四首，自洪武十一年平原还家作也·其四十一
作者：孙蕡
朝代：明

韩子高轩不再逢，草庐长倩落花封。苦无韬略能匡世，伏枕惟应愧卧龙。
幽居杂咏七十四首，自洪武十一年平原还家作也·其四十七
作者：孙蕡
朝代：明

容得萧闲亦已多，敢论官绶与渔蓑。东流逝水西流日，百岁只消如此过。
幽居杂咏七十四首，自洪武十一年平原还家作也·其四十三
作者：孙蕡
朝代：明

云本无心偶出山，幽林薄暮鸟知还。如何世上驰驱子，只在红尘扰扰间。
幽居杂咏七十四首，自洪武十一年平原还家作也·其四十九
作者：孙蕡
朝代：明

呼龙种术岂无经，瘗鹤藏书亦有铭。独对梅花写遗恨，招魂未续楚骚声。
幽居杂咏七十四首，自洪武十一年平原还家作也·其四十二
作者：孙蕡
朝代：明

渊明千载我知音，纵有冰弦不鼓琴。闻说商于寻绮角，寂寥谁识古人心。
幽居杂咏七十四首，自洪武十一年平原还家作也·其四十五
作者：孙蕡
朝代：明

多才宋玉久能诗，误对清秋景物悲。湛湛长江枫树底，扁舟正可学鸱夷。
幽居杂咏七十四首，自洪武十一年平原还家作也·其四十八
作者：孙蕡
朝代：明

雨浥琪花落满床，寂无人到读书房。闲中不觉青春过，静里方知白日长。
幽居杂咏七十四首，自洪武十一年平原还家作也·其四十六
作者：孙蕡
朝代：明

最爱佯狂阮嗣宗，秋怀当日赋偏工。酣歌裸袒青林下，晚岁心期与尔同。
幽居杂咏七十四首，自洪武十一年平原还家作也·其四十四
作者：孙蕡
朝代：明

故人肥马衣轻裘，意气扬扬得自由。林下雨馀苔径滑，免劳相过碧山幽。
广州歌
作者：孙蕡
朝代：明

广南富庶天下闻，四时风气长如春。长城百雉白云里，城下一带春江水。少年行乐随处佳，城南南畔更繁华。朱楼十里映杨柳，帘栊上下开户牖。闽姬越女颜如花，蛮歌野曲声咿哑。□峨大舶映云日，贾客千家万家室。春风列屋艳神仙，夜月满江闻管弦。良辰吉日天气好，翡翠明珠照烟岛。乱鸣鼍鼓竞龙舟，争赌金钗斗百草。游冶留连望所归，千门灯火烂相辉。游人过处锦成阵，公子醉时花满堤。扶留叶青蚬灰白，盘饤槟榔邀上客。丹荔枇杷火齐山，素馨茉莉天香国。别来风物不堪论，寥落秋花对酒樽。回首旧游歌舞地，西风斜日淡黄昏。
异橘图
作者：孙蕡
朝代：明

宪郎高隐林泉日，种得江南几株橘。春日荧荧吐瑞花，秋风磊磊悬嘉实。去年起作京华游，台端六月如九月。乌啼翠柏玉柯冷，鹤唳璧山琪树秋。归来风景慰吟目，依旧繁阴盖书屋。万颗重垂丹井黄，千头再结龙洲绿。绿映红稀压四邻，洞庭隐映波粼粼。羲之帖就霜凝笔，巴叟棋敲香满身。广文有才过屈宋，解撰王孙楚声颂。烦君采摘笼白鹅，载酒谈玄作清供。
张曲江祠
作者：孙蕡
朝代：明

铁石肝肠鲠不阿，千年庙享未为过。胡儿反相知偏早，人主荒淫谏亦多。金鉴录存明皎日，玉环事杳逐流波。岭头手种松犹在，想见高材拄大罗。
归州赠莫三
作者：孙蕡
朝代：明

怜君万里客归州，每忆乡园涕泗流。百折漩涡江渚晚，千章云气蜀山秋。登高好作思玄赋，近水宜开醉白楼。闻道清时多雨露，肯令车辙久淹留。
往平原别高彬
作者：孙蕡
朝代：明

银壶绿酒沾春宴，环佩朝回奉天殿。平生不作儿女悲，独向高彬泪如霰。高彬昔年桑梓雄，好贤乃有古人风。东林诗社静来结，北海酒樽长不空。朅来弓剑已萧索，短发如丝犹好客。塞上葡萄火齐红，宣州梨子鹅儿白。沉绵不独重相知，文采今还胜昔时。小楼焚香每读《易》，净几把笔常题诗。今晨我作平原别，高彬不意情欲绝。芙蓉香冷不堪赠，杨柳枝黄未宜折。龙湾江口石城头，一幅蒲帆万里秋。暮云红树傥相忆，应有音书慰别愁。
征南将军回京
作者：孙蕡
朝代：明

统领貔貅净海隅，封狐狡兔总消除。风雷自昔凭神算，巢橹从今息战车。不学伏波私薏苡，得如武惠载图书。勋阶冠着貂蝉贵，捷报常看锡帝居。
徐州洪二首
作者：孙蕡
朝代：明

吕梁积石天峥嵘，徐州上洪波稍平。蛟龙怒卷四时雨，砥柱乱落三秋星。辛夷杜若散洲渚，贝阙珠宫开窈冥。舟人倚棹笑相语，九里山色连彭城。龙门铁石倚天开，仿佛瞿塘滟滪堆。万里江风来灏气，九秋晴雪迸惊雷。层阴水府和云见，浊浪漩涡划岸回。小舣扁舟待明发，霸王台下久徘徊。
徐州洪二首·其一
作者：孙蕡
朝代：明

吕梁积石天峥嵘，徐州上洪波稍平。蛟龙怒卷四时雨，砥柱乱落三秋星。辛夷杜若散洲渚，贝阙珠宫开窈冥。舟人倚棹笑相语，九里山色连彭城。
徐州洪二首·其二
作者：孙蕡
朝代：明

龙门铁石倚天开，仿佛瞿塘滟滪堆。万里江风来灏气，九秋晴雪迸惊雷。层阴水府和云见，浊浪漩涡划岸回。小舣扁舟待明发，霸王台下久徘徊。
忆得四首
作者：孙蕡
朝代：明

忆得垂髫少小时，青灯黄卷日相随。于今放浪江湖上，一段閒情总付诗。忆得初年不解愁，药栏花径日风流。临池书罢黄庭帖，走马城南觅旧游。忆得栖迟泉石间，衡门无事锁常关。日长书困南窗下，燕子惊回梦里闲。忆得曾陪紫府仙，风流儒雅兴翛然。夜来贪玩西窗月，花影侵阶尚未眠。
忆得四首·其一
作者：孙蕡
朝代：明

忆得垂髫少小时，青灯黄卷日相随。于今放浪江湖上，一段閒情总付诗。
忆得四首·其三
作者：孙蕡
朝代：明

忆得栖迟泉石间，衡门无事锁常关。日长书困南窗下，燕子惊回梦里闲。
忆得四首·其二
作者：孙蕡
朝代：明

忆得初年不解愁，药栏花径日风流。临池书罢黄庭帖，走马城南觅旧游。
忆得四首·其四
作者：孙蕡
朝代：明

忆得曾陪紫府仙，风流儒雅兴翛然。夜来贪玩西窗月，花影侵阶尚未眠。
怀京
作者：孙蕡
朝代：明

一官旅寓青齐北，长忆江南是胜游。云日九天龙虎气，莺花三月帝皇州。美人扶醉歌金缕，狂客挥鞭纵紫骝。寥落客怀归计阻，江湖烟水正悠悠。
怀修撰朱备万
作者：孙蕡
朝代：明

先生旧是瀛洲客，文藻风流第一人。华月玉堂仙署冷，西风辽海鬓毛新。文园最忆相如赋，茅屋谁怜杜老贫。圣世云衢需俊彦，肯令漂泊暮江滨。济济群贤圣度宽，怜君何事戴南冠。清时文物为儒贵，晚岁关山行路难。丹凤五门春日丽，玄菟万里海风寒。蒲车早晚徵耆旧，莫作长沙谪宦看。
怀修撰朱备万·其一
作者：孙蕡
朝代：明
体裁：七言律诗

先生旧是瀛洲客，文藻风流第一人。华月玉堂仙署冷，西风辽海鬓毛新。文园最忆相如赋，茅屋谁怜杜老贫。圣世云衢需俊彦，肯令漂泊暮江滨。
怀修撰朱备万·其二
作者：孙蕡
朝代：明
体裁：七言律诗

济济群贤圣度宽，怜君何事戴南冠。清时文物为儒贵，晚岁关山行路难。丹凤五门春日丽，玄菟万里海风寒。蒲车早晚徵耆旧，莫作长沙谪宦看。
怀刘宪副子高
作者：孙蕡
朝代：明

泥酒兵曹老职方，蒋陵花柳纵清狂。雨晴振佩还西掖，日晏鸣镳出未央。朝散锦袍香拂拂，吟成诗句玉琅琅。燕台北去西风冷，谁伴吹箫引凤凰。
怀刘文学中美
作者：孙蕡
朝代：明

村居最忆龙津好，五月南风熟荔枝。绿树千章云漠漠，明珠万解火离离。风亭月榭孤人兴，楚水淮山恼梦思。遥想故人招旧隐，几从猿鹤问归期。
怀四川二首
作者：孙蕡
朝代：明

蜀城风物冷凄凄，马上哦诗日向西。雪岭冰融春水绿，锦江花落子规啼。卧龙祠废碑横草，杜老堂空雨涨溪。回首胜游成往事，倚风吟断意俱迷。草堂烟树入青霄，汉殿荒台秀黍苗。宇宙诗名今尚在，风云霸气未全消。寒星夜落支机石，锦水春明驷马桥。花柳旧游今几载，西风蓬鬓影萧萧。
怀四川二首·其一
作者：孙蕡
朝代：明

蜀城风物冷凄凄，马上哦诗日向西。雪岭冰融春水绿，锦江花落子规啼。卧龙祠废碑横草，杜老堂空雨涨溪。回首胜游成往事，倚风吟断意俱迷。
怀四川二首·其二
作者：孙蕡
朝代：明

草堂烟树入青霄，汉殿荒台秀黍苗。宇宙诗名今尚在，风云霸气未全消。寒星夜落支机石，锦水春明驷马桥。花柳旧游今几载，西风蓬鬓影萧萧。
怀彭万里给事
作者：孙蕡
朝代：明

最爱黄门彭给事，雅怀于我独相亲。承恩御果常分赐，应制清诗每动人。金雀芙蓉开晚霁，兰苕翡翠戏青春。荒凉泗水清宵月，别后遥知梦寐频。
怀揭孟固
作者：孙蕡
朝代：明

弱水神仙路渺然，欲从何处问群仙。金门正合客方朔，沧海宁当老郑虔。白玉堂前秋月冷，紫薇花上晓风颠。吟魂想挹天光近，凤尾游丝五色鲜。
怀旧游寄李士行
作者：孙蕡
朝代：明

忆上高台望赤霄，火轮光动彩虹飘。鲛人夜织明珠佩，龙女晨参绛节朝。迤北关山周正朔，平南将校汉嫖姚。狂游又是三年别，海上蟠桃露气销。
怀朱备万修撰谪辽东二首
作者：孙蕡
朝代：明

垂老谪官瀛海上，惊闻呜咽泪沾巾。长怜偃蹇难堪俗，岂信文章解误身。赋鵩几年留贾谊，怀沙此日吊灵均。无劳更用悲萍梗，见说皇家雨露均。闻君远谪三韩去，万里天风裂素衣。圣世君恩殊未薄，畏途吾道一何微。金莲炬暗梅花落，鸭绿江寒雁影稀。我亦漂流向沧海，相思何处不依依。
怀朱备万修撰谪辽东二首·其一
作者：孙蕡
朝代：明

垂老谪官瀛海上，惊闻呜咽泪沾巾。长怜偃蹇难堪俗，岂信文章解误身。赋鵩几年留贾谊，怀沙此日吊灵均。无劳更用悲萍梗，见说皇家雨露均。
怀朱备万修撰谪辽东二首·其二
作者：孙蕡
朝代：明

闻君远谪三韩去，万里天风裂素衣。圣世君恩殊未薄，畏途吾道一何微。金莲炬暗梅花落，鸭绿江寒雁影稀。我亦漂流向沧海，相思何处不依依。
怀朱太史芾宋舍人璲
作者：孙蕡
朝代：明

谁怜飘泊向江关，独倚长风忆妙颜。老我黄尘三楚外，羡君华藻五云间。清时步武蜚声早，晚岁逶迤奏牍闲。钟阜冶城苍翠里，何由更得共跻攀。
怀海珠寺
作者：孙蕡
朝代：明

海上蠙珠占一泓，分明梵宇住蓬瀛。虹浮光彩生灵蚌，树拥楼台压巨鲸。湘女佩遗存颗粒，商人帆过拂檐楹。十年京国心南鹜，应负沙头白鸟盟。
怀王彦举三首
作者：孙蕡
朝代：明

怀昔南园王给事，同开诗社向沧洲。凌风欲赴三山约，听雨还为十日留。蚁绿新醅浮翠盎，茧黄旧纸试银钩。别来风物应无恙，幸喜微官未白头。早岁南园开洛社，哦诗纵酒野云边。元龙豪气三千丈，翰苑文章二十年。春暖翠环歌白雪，夜阑银烛飏青烟。幽期寂寞沧洲里，何日天风泛画船。闻道南园华物冷，小烟寒雨闭柴门。频年久负沧洲趣，此日谁过杜曲村。肯有文章千载重，不知朋旧几人存。芳辰乐事成陈迹，江水江花酒一樽。
怀王彦举三首·其一
作者：孙蕡
朝代：明

怀昔南园王给事，同开诗社向沧洲。凌风欲赴三山约，听雨还为十日留。蚁绿新醅浮翠盎，茧黄旧纸试银钩。别来风物应无恙，幸喜微官未白头。
怀王彦举三首·其三
作者：孙蕡
朝代：明

闻道南园华物冷，小烟寒雨闭柴门。频年久负沧洲趣，此日谁过杜曲村。肯有文章千载重，不知朋旧几人存。芳辰乐事成陈迹，江水江花酒一樽。
怀王彦举三首·其二
作者：孙蕡
朝代：明

早岁南园开洛社，哦诗纵酒野云边。元龙豪气三千丈，翰苑文章二十年。春暖翠环歌白雪，夜阑银烛飏青烟。幽期寂寞沧洲里，何日天风泛画船。
怀白云山房
作者：孙蕡
朝代：明

家住沧洲洲上山，数椽茅屋乱云间。天晴叠嶂开金碧，雨过清泉响佩环。高兴别来长寂寞，故人谁与共跻攀。洞门猿鹤应相问，何事先生久未还。
怀碧虚观寄止庵萧炼师五首
作者：孙蕡
朝代：明

安期台下蕊珠宫，旧雨题诗紫翠中。五夜丹光虹贯日，四山松树鹤呼风。深云洞口藏金母，岁久林枫化玉童。吟客远游仙子去，锦桃春晚为谁红。为爱碧虚萧道士，十年窗下读黄庭。山瓶枸杞龙蛇白，石井丹砂螮蝀青。词客素秋吟夜月，羽人清夜礼寒星。别来仙赏幽期旷，谁共松根采茯苓。飞泉作雨落寒岩，蕊阙凌天起翠岚。禹柏千年青蔼蔼，尧蒲九节玉毵毵。天游别我知谁共，世故撩人祇自惭。云月旧盟应未冷，可能相待解朝簪。平生最有沧洲趣，一住三吴十二年。愁逐乱云生隐隐，梦随孤鹤去翩翩。寻真谩尔怀仙侣，炼药凭谁授秘编。目断南云心欲绝，祇今无计脱尘缘。前生本是临皋鹤，长占烟霞物外交。几向沧洲乘野艇，更依蓬岛结书巢。千年果熟云明树，五粒松寒露滴梢。为报罗浮萧羽士，好开萝径碧山凹。
怀碧虚观寄止庵萧炼师五首·其一
作者：孙蕡
朝代：明

安期台下蕊珠宫，旧雨题诗紫翠中。五夜丹光虹贯日，四山松树鹤呼风。深云洞口藏金母，岁久林枫化玉童。吟客远游仙子去，锦桃春晚为谁红。
怀碧虚观寄止庵萧炼师五首·其三
作者：孙蕡
朝代：明

飞泉作雨落寒岩，蕊阙凌天起翠岚。禹柏千年青蔼蔼，尧蒲九节玉毵毵。天游别我知谁共，世故撩人祇自惭。云月旧盟应未冷，可能相待解朝簪。
怀碧虚观寄止庵萧炼师五首·其二
作者：孙蕡
朝代：明

为爱碧虚萧道士，十年窗下读黄庭。山瓶枸杞龙蛇白，石井丹砂螮蝀青。词客素秋吟夜月，羽人清夜礼寒星。别来仙赏幽期旷，谁共松根采茯苓。
怀碧虚观寄止庵萧炼师五首·其五
作者：孙蕡
朝代：明

前生本是临皋鹤，长占烟霞物外交。几向沧洲乘野艇，更依蓬岛结书巢。千年果熟云明树，五粒松寒露滴梢。为报罗浮萧羽士，好开萝径碧山凹。
怀碧虚观寄止庵萧炼师五首·其四
作者：孙蕡
朝代：明

平生最有沧洲趣，一住三吴十二年。愁逐乱云生隐隐，梦随孤鹤去翩翩。寻真谩尔怀仙侣，炼药凭谁授秘编。目断南云心欲绝，祇今无计脱尘缘。
怀罗浮寄萧炼师
作者：孙蕡
朝代：明

十年湖海厌狂游，长说仙家景致幽。阴洞雨龙眠白石，古坛风鹤语清秋。青枫化客深林静，丹鼎成虹瑞气浮。遥想吹箫明月夜，群仙应已下沧州。误解兰缨下彩峰，十年飘泊厌西东。秋风楚塞尘随马，夜雨吴江浪打篷。旅邸寂寥芳岁换，仙游烂熳几时同。罗浮此日南薰转，无数漫山荔子红。
怀罗浮寄萧炼师·其一
作者：孙蕡
朝代：明
体裁：七言律诗

十年湖海厌狂游，长说仙家景致幽。阴洞雨龙眠白石，古坛风鹤语清秋。青枫化客深林静，丹鼎成虹瑞气浮。遥想吹箫明月夜，群仙应已下沧州。
怀罗浮寄萧炼师·其二
作者：孙蕡
朝代：明
体裁：七言律诗

误解兰缨下彩峰，十年飘泊厌西东。秋风楚塞尘随马，夜雨吴江浪打篷。旅邸寂寥芳岁换，仙游烂熳几时同。罗浮此日南薰转，无数漫山荔子红。
怀萧止善
作者：孙蕡
朝代：明

羡君旧貌吴兴帖，一变依稀逼古人。笔冢麟埋烟草绿，墨池龙跃雨花新。银钩铁画工无敌，鹘起弦惊兴有神。拟挹遗经誇俗眼，顾惭书法似羊欣。
怀青城
作者：孙蕡
朝代：明

青城观里寻真处，万树琪花映雨开。林鹤或乘仙佩去，洞龙时化羽衣来。天青紫气蟠金阙，夜冷琅风散宝台。几度神游高兴阻，五云依约隐蓬莱。
怀黄徵士观复
作者：孙蕡
朝代：明

积翠西南天柱峰，中天仿佛玉芙蓉。时清有客歌鸣凤，地僻无人见卧龙。白璧明珠淹下国，丹崖绿壑寄高踪。匡时正有丘园念，几欲驰书道莫从。
思家
作者：孙蕡
朝代：明

京华薄宦已沾巾，寥落三年济水滨。冷雨青灯吟客梦，东风蓬鬓异乡人。云涛渺渺沧江暮，榆柳依依旅邸春。朋旧别来多野兴，故园应已赏芳辰。
思岳州
作者：孙蕡
朝代：明

渺渺孤舟江汉间，岁华摇落鬓毛斑。裁成方朔三千牍，博得瞿塘十二滩。峡口瘴深迷岳渚，洞庭风顺过君山。无端又是重阳节，起对黄花一破颜。
懊恼曲
作者：孙蕡
朝代：明

妾家良人婿，执戟明光里。四时迁显官，宠幸无与比。似妾初嫁时，容光照邻里。芳荣有衰歇，喧赫讵可恃。火热变灰寒，懊恼何时已。
戍辽渡海二首
作者：孙蕡
朝代：明

天风万里噀洪涛，惊见神峰立巨鳌。绀节影摇龙伯国，绣幢光拂海凫毛。浮空员峤随波长，绕石珊瑚出浪高。倘许从戎树勋业，白头归路拥旌旄。清诗字字尽琅玕，水底蛟龙夜起看。未结柳船驱五鬼，又将蓬鬓犯三韩。灵筌降夕通仙语，海屋添筹纪岁阑。万里封侯期可遂，春风笳鼓入长安。
戍辽渡海二首·其一
作者：孙蕡
朝代：明

天风万里噀洪涛，惊见神峰立巨鳌。绀节影摇龙伯国，绣幢光拂海凫毛。浮空员峤随波长，绕石珊瑚出浪高。倘许从戎树勋业，白头归路拥旌旄。
戍辽渡海二首·其二
作者：孙蕡
朝代：明

清诗字字尽琅玕，水底蛟龙夜起看。未结柳船驱五鬼，又将蓬鬓犯三韩。灵筌降夕通仙语，海屋添筹纪岁阑。万里封侯期可遂，春风笳鼓入长安。
戏赠端孝思
作者：孙蕡
朝代：明

君不见长安游侠儿，银鞍白马青春时。朝出呼卢夜饮酒，美人娟娟照窗牖。若为君作梅花仙，不随桃李争春妍，临流自敞书画轩。独夜可怜邀月饮，一春长是背花眠。
戏马台
作者：孙蕡
朝代：明

盖世英雄亦壮哉，古河三面对荒台。汉家陵阙迷春雨，嬴国江山起暮埃。雄剑昔年金箓□，龙媒此日锦毰毸。乡云一笑山花动，疑是君王衣绣来。
投赠山东何方伯三首
作者：孙蕡
朝代：明

碧落初看王气清，丹山喜见凤凰鸣。分符出镇留遗爱，赐第荣归荷圣情。李绩忠贞明日月，窦融勋烈著丹青。白头风度浑如昨，尚可登庸佐太平。皇风来播南陲日，开府兼持将相权。千里分封鸾诰下，三珠耀日虎符悬。长怜野日违清愿，且喜恩光照暮年。勋业已成头半白，蒋陵佳气丽中天。君侯昔在东藩时，英风远略人共知。帐前铁骑金锁甲，腰下宝玦珊瑚枝。将相兼权未足贵，身名两存今始奇。便可临风搔白首，对酒且赋归来词。
投赠山东何方伯三首·其一
作者：孙蕡
朝代：明

碧落初看王气清，丹山喜见凤凰鸣。分符出镇留遗爱，赐第荣归荷圣情。李绩忠贞明日月，窦融勋烈著丹青。白头风度浑如昨，尚可登庸佐太平。
投赠山东何方伯三首·其三
作者：孙蕡
朝代：明

君侯昔在东藩时，英风远略人共知。帐前铁骑金锁甲，腰下宝玦珊瑚枝。将相兼权未足贵，身名两存今始奇。便可临风搔白首，对酒且赋归来词。
投赠山东何方伯三首·其二
作者：孙蕡
朝代：明

皇风来播南陲日，开府兼持将相权。千里分封鸾诰下，三珠耀日虎符悬。长怜野日违清愿，且喜恩光照暮年。勋业已成头半白，蒋陵佳气丽中天。
折枝桃花图
作者：孙蕡
朝代：明

扁舟独上武陵溪，花暗渔郎路欲迷。忽见画图惊一载，东风憔悴一枝低。
拜祖墓
作者：孙蕡
朝代：明

芳草凄凄夕照前，独将春酒酹荒阡。已嗟世事成千古，才说清明又一年。满目江山增旧恨，几家榆火起新烟。从来俯仰伤怀抱，不似于今倍黯然。
拟古诗十九首 其一 行行重行行
作者：孙蕡
朝代：明

歧路一尊酒，送君当远行。交时未及竟，丝管激哀声。冉冉岁华暮，悠悠云气征。驰车戒往路，恻恻伤我情。我情默已伤，欢爱不可忘。昔为春花妍，今为秋草荒。秋草荒有时，夫君见无期。独宿坐长夜，泪落如绠縻。白日傥回照，孤怀君所知。
拟古诗十九首 其七 明月皎夜光
作者：孙蕡
朝代：明

离离谷中树，灿灿春华芳。枝叶何盛茂，忽然随风扬。流光有凋换，物理安可常。扰扰路旁子，哀歌使我伤。杪秋天气肃，白露结严霜。揽衣不能寐，起视夜何长。明月出东壁，众星罗纵横。岁暮鶗鴂鸣，百草青自黄。远道者谁子，驱车登太行。太行郁嵯峨，天路无津梁。兴言念同志，涕下沾我裳。
拟古诗十九首 其三 青青原上柏
作者：孙蕡
朝代：明

置酒高堂上，宾友列长筵。绮食罗雕盘，烹鳖脍熊蹯。回风吹绣縠，悲管间清弹。遗响妙入云，慷慨有馀欢。流光若逝水，安得长驻颜。薄酒聊斟酌，幽襟良可叹。
拟古诗十九首 其九 庭中有奇树
作者：孙蕡
朝代：明

洞庭木叶下，悲吹激微寒。美人倚修竹，凝睇九疑山。层云没远巘，轩车绝来还。既怀文玉佩，复采澧水兰。结言欲有赠，天路远险艰。沉忧坐将老，岁月销令颜。
拟古诗十九首 其二 青青河畔草
作者：孙蕡
朝代：明

青阳煦林薄，春气匝道周。婉娈都人子，采桑南陌头。修眉婉清扬，玉颜和且柔。明妆照碧落，五马为久留。久留谅奚为，妾非贵者俦。贫守蓬蘧篨，献食独安羞。
拟古诗十九首 其五 西北有高楼
作者：孙蕡
朝代：明

华月散高树，列曜何参差。流光射结绮，思妇惨中闱。良人涉远道，感叹夜何其。清声发妙曲，宛转有馀哀。妙曲固可听，馀哀知为谁。春至桃李妍，岁暮华色衰。居然独处廓，顾影久徘徊。
拟古诗十九首 其八 冉冉孤生竹
作者：孙蕡
朝代：明

青楼何高高，绮疏临道旁。美人娱永夜，皓齿发清倡。玉颜羞掩媚，妙曲婉成章。含宫亦泛羽，忽复转徵商。行云驻远汉，飞尘连虹梁。识曲世所稀，遗音空飘扬。歌竟夜阒寂，悠悠哀思长。
拟古诗十九首 其六 涉江采芙蓉
作者：孙蕡
朝代：明

故人隔千里，寄我青琅玕。琅玕色美好，爱重若邱山。感兹缠绵意，将以遗所欢。路遥不能致，欲插排风翰。
拟古诗十九首 其十 迢迢牵牛星
作者：孙蕡
朝代：明

北风吹雪霰，同云四垂阴。惠而能好我，寄我瑶华音。蟋蟀入床下，晨风飞北林。川梁限楚越，思子阒伤心。
拟古诗十九首 其十一 回车驾言迈
作者：孙蕡
朝代：明

壮士悲白日，达人爱景光。景光无停留，鬓发忽以苍。严霜被野草，行旅思故乡。禽鸟有所识，百蛩知潜藏。如何不黾勉，老至空自伤。
拟古诗十九首 其十七 孟冬寒气生
作者：孙蕡
朝代：明

愁人起视夜，北斗低复昂。中垣耀室壁，良月知载阳。客行涉远道，葛屦履严霜。愿欲同辛苦，江汉愁且长。临风付书劄，鸿雁无来翔。悄悄闺闱心，岁暮惟独伤。
拟古诗十九首 其十三 驱车上东门
作者：孙蕡
朝代：明

良辰集宾友，载酒登北邙。百草何离离，高坟被山冈。四野生悲风，夕日寒无光。狐狸穴空圹，稚子觅亡羊。人生寄一世，奄逝若朝霜。高堂与大宅，终作荆棘场。蓬莱隔弱水，仙说成荒唐。及时且行乐，勿用徒悲伤。
拟古诗十九首 其十九 明月何皎皎
作者：孙蕡
朝代：明

欢爱夏日短，忧愁春夜长。房帷敞虚日，对此华月光。薄寒凄以至，入我罗衣裳。悁悁感心目，欲寂还不遑。良人远行役，三载滞遐方。别时木叶落，今已花卉芳。无由达衷曲，怅望隔河梁。
拟古诗十九首 其十二 东城歌且长
作者：孙蕡
朝代：明

咸阳九原上，昔日冠盖场。秋风动禾黍，旷野浩茫茫。大化无停留，荣耀安可常。烟云迷五柞，榛棘没长杨。时运理则然，来者徒自伤。所以放志意，酣歌称我觞。鸣筝纵繁响，缓此幽思长。回车长乐阪，将去复彷徨。愿为云中雁，寥廓恣高翔。
拟古诗十九首 其十五 生年不满百
作者：孙蕡
朝代：明

日月递朔望，推迁无时停。鼎鼎百年内，所为竟何成。贤者解斯理，达生外其形。良辰有美酒，日对宾友倾。迢遥阆风邱，奇树秀瑶英。周王八骏没，天路杳溟溟。
拟古诗十九首 其十八 客从远方来
作者：孙蕡
朝代：明

妾有锦绣段，文采裁为衿。上罗连理枝，下织双飞禽。惜此嫁时物，珍之比南金。良人隔山海，岁月亦已深。愿因飞鸿翼，寄以表此心。
拟古诗十九首 其十六 凛凛岁云暮
作者：孙蕡
朝代：明

江潭十月交，霜露萃郊原。卉木无留荣，百草日夜乾。鸿雁鸣洲渚，猿狖悲空山。闺人念远道，抚节涕汍澜。川梁一暌隔，魂梦夜不安。厚爱君讵知，新恩忘前欢。忠诚不见白，剖心良独难。望望千里道，无由生羽翰。
拟古诗十九首 其十四 去者日以疏
作者：孙蕡
朝代：明

白日无流光，逝水无回波。浮生类转烛，运尽归山阿。松柏夹长路，高坟起嵯峨。古来皆若此，咄咄将奈何。谁弦雍门琴，和此薤露歌。
拟古诗十九首 其四 今日良宴会
作者：孙蕡
朝代：明

南园有佳人，窈窕桃李颜。容华一何丽，顾盼生光妍。进退礼自防，秉德幽且闲。良媒候嘉意，君子希令言。鸿雁念俦侣，关睢鸣河间。盛年若流水，隐处独长叹。
拟古诗十九首·行行重行行
作者：孙蕡
朝代：明

歧路一尊酒，送君当远行。交时未及竟，丝管激哀声。冉冉岁华暮，悠悠云气征。驰车戒往路，恻恻伤我情。我情默已伤，欢爱不可忘。昔为春花妍，今为秋草荒。秋草荒有时，夫君见无期。独宿坐长夜，泪落如绠縻。白日傥回照，孤怀君所知。青阳煦林薄，春气匝道周。婉娈都人子，采桑南陌头。修眉婉清扬，玉颜和且柔。明妆照碧落，五马为久留。久留谅奚为，妾非贵者俦。贫守蓬蘧篨，献食独安羞。置酒高堂上，宾友列长筵。绮食罗雕盘，烹鳖脍熊蹯。回风吹绣縠，悲管间清弹。遗响妙入云，慷慨有馀欢。流光若逝水，安得长驻颜。薄酒聊斟酌，幽襟良可叹。南园有佳人，窈窕桃李颜。容华一何丽，顾盼生光妍。进退礼自防，秉德幽且闲。良媒候嘉意，君子希令言。鸿雁念俦侣，关睢鸣河间。盛年若流水，隐处独长叹。华月散高树，列曜何参差。流光射结绮，思妇惨中闱。良人涉远道，感叹夜何其。清声发妙曲，宛转有馀哀。妙曲固可听，馀哀知为谁。春至桃李妍，岁暮华色衰。居然独处廓，顾影久徘徊。故人隔千里，寄我青琅玕。琅玕色美好，爱重若邱山。感兹缠绵意，将以遗所欢。路遥不能致，欲插排风翰。离离谷中树，灿灿春华芳。枝叶何盛茂，忽然随风扬。流光有凋换，物理安可常。扰扰路旁子，哀歌使我伤。杪秋天气肃，白露结严霜。揽衣不能寐，起视夜何长。明月出东壁，众星罗纵横。岁暮鶗鴂鸣，百草青自黄。远道者谁子，驱车登太行。太行郁嵯峨，天路无津梁。兴言念同志，涕下沾我裳。青楼何高高，绮疏临道旁。美人娱永夜，皓齿发清倡。玉颜羞掩媚，妙曲婉成章。含宫亦泛羽，忽复转徵商。行云驻远汉，飞尘连虹梁。识曲世所稀，遗音空飘扬。歌竟夜阒寂，悠悠哀思长。洞庭木叶下，悲吹激微寒。美人倚修竹，凝睇九疑山。层云没远巘，轩车绝来还。既怀文玉佩，复采澧水兰。结言欲有赠，天路远险艰。沉忧坐将老，岁月销令颜。北风吹雪霰，同云四垂阴。惠而能好我，寄我瑶华音。蟋蟀入床下，晨风飞北林。川梁限楚越，思子阒伤心。壮士悲白日，达人爱景光。景光无停留，鬓发忽以苍。严霜被野草，行旅思故乡。禽鸟有所识，百蛩知潜藏。如何不黾勉，老至空自伤。咸阳九原上，昔日冠盖场。秋风动禾黍，旷野浩茫茫。大化无停留，荣耀安可常。烟云迷五柞，榛棘没长杨。时运理则然，来者徒自伤。所以放志意，酣歌称我觞。鸣筝纵繁响，缓此幽思长。回车长乐阪，将去复彷徨。愿为云中雁，寥廓恣高翔。良辰集宾友，载酒登北邙。百草何离离，高坟被山冈。四野生悲风，夕日寒无光。狐狸穴空圹，稚子觅亡羊。人生寄一世，奄逝若朝霜。高堂与大宅，终作荆棘场。蓬莱隔弱水，仙说成荒唐。及时且行乐，勿用徒悲伤。白日无流光，逝水无回波。浮生类转烛，运尽归山阿。松柏夹长路，高坟起嵯峨。古来皆若此，咄咄将奈何。谁弦雍门琴，和此薤露歌。日月递朔望，推迁无时停。鼎鼎百年内，所为竟何成。贤者解斯理，达生外其形。良辰有美酒，日对宾友倾。迢遥阆风邱，奇树秀瑶英。周王八骏没，天路杳溟溟。江潭十月交，霜露萃郊原。卉木无留荣，百草日夜乾。鸿雁鸣洲渚，猿狖悲空山。闺人念远道，抚节涕汍澜。川梁一暌隔，魂梦夜不安。厚爱君讵知，新恩忘前欢。忠诚不见白，剖心良独难。望望千里道，无由生羽翰。愁人起视夜，北斗低复昂。中垣耀室壁，良月知载阳。客行涉远道，葛屦履严霜。愿欲同辛苦，江汉愁且长。临风付书劄，鸿雁无来翔。悄悄闺闱心，岁暮惟独伤。妾有锦绣段，文采裁为衿。上罗连理枝，下织双飞禽。惜此嫁时物，珍之比南金。良人隔山海，岁月亦已深。愿因飞鸿翼，寄以表此心。欢爱夏日短，忧愁春夜长。房帷敞虚日，对此华月光。薄寒凄以至，入我罗衣裳。悁悁感心目，欲寂还不遑。良人远行役，三载滞遐方。别时木叶落，今已花卉芳。无由达衷曲，怅望隔河梁。
挂剑台
作者：孙蕡
朝代：明

我有白虹青霜之宝剑，舞时烨烨莲花艳。去年北上东蒙峰，君眼如猫看不厌。今年匹马归江东，将期豁我抑郁磊落之心胸。怀君不见泪如水，坟树索索生秋风。岁华露落对杯酒，酒酣脱剑为君寿。今为君赠君不知，坟前挂向桂树枝。等死酬知心所许，剑有神灵剑应语，金环鱼肠宁足数。草平翁仲月荒凉，山鬼提携学吾舞。
挽夏尚忠
作者：孙蕡
朝代：明

匹马江南更度关，寒云撩乱扑燕山。故乡风物频回首，同辈衣冠竟厚颜。使节谩随征雁远，宦情长似野鸥闲。黄湾绿水深千尺，此日西风旅榇还。
挽李樵云
作者：孙蕡
朝代：明

相国灵舆閟九京，桓桓松柏表佳城。风云已际兴王运，雨露偏伤孝子情。一代文章遗汗简，千秋彝鼎勒勋名。平原宾客今谁在，独泻椒浆带泪痕。
捕鱼图
作者：孙蕡
朝代：明

小孤洲前春水绿，泛湖小船如小屋。白头渔父不解愁，往来捕鱼湖水头。得鱼换米纳官税，妻孥衣食长优游。大儿十三学网罟，小女七岁能摇橹。江口赛神夜吹角，村边卖鱼朝打鼓。雨来维梢依古岸，风起鸣榔入长浦。荻芽短短桃花飞，鳜鱼上水鲥鱼肥。脍鱼烧笋醉明月，蛮歌唱和声咿咿。月明在天光在水，但愿年年只如此。无风无浪安稳眠，湖中有鱼鱼得钱。
新会月华诗
作者：孙蕡
朝代：明
体裁：七言律诗

急唤艄人且系舟，月华寺里散离忧。苔生曲径人稀到，门对长江水自流。两岸峰峦千古画，一川松桧四时秋。坡仙遗墨成灰烬，老衲于今说未休。
新会月华诗
作者：孙蕡
朝代：明

急唤艄人且繫舟，月华寺里散离忧。苔生曲径人稀到，门对长江水自流。两岸峰峦千古画，一川松桧四时秋。坡仙遗墨成灰烬，老衲于今说未休。
新春从幸天界寺次詹冢宰钟山应制韵
作者：孙蕡
朝代：明

天界丛林开象魏，朱衣环佩俨群仙。瑞露迎銮飞扈跸，皇都佳气蔼新年。玉宸香满三千界，莲座光浮尺五天。敕使御前催应制，侍臣簪笔思如泉。
春兴寄端方故居
作者：孙蕡
朝代：明

乱藤高竹散清烟，独倚阑干思渺然。流水恨随春浦阔，故人家住白云边。三年远别空相忆，一段新愁自可怜。欲得山阴晴夜雪，东风吹放大江船。
春开曲
作者：孙蕡
朝代：明

去年百花开春风，妾颜窈窕如花红。今年花色仍自好，妾颜比花已渐老。良人新爱移平生，妾貌如花空复情。花开无言妾不语，妾泪长垂花带雨。
春愁曲
作者：孙蕡
朝代：明

妾意一何长，春光一何短。良人游冶郎，去去不知远。含桃石竹花尽红，房栊蝴蝶醉春风。令人翻爱远离别，孤绝相思情更浓。
昭君五首
作者：孙蕡
朝代：明

莫怨婵娟堕虏尘，汉宫胡地一般春。皇家若起凌烟阁，功是安边第一人。晓来毡帐理铅华，对镜偷怜复自誇。如此玉颜君不顾，更从何处选良家。阊阖龙鳞开玉陛，嫖姚马影度旌旗。谁怜汉道升平日，是妾漂流薄命时。回使殷勤莫寄辞，君王此去苦相思。容华自昔能倾国，只为风沙远别离。玉颜啼泪湿胡沙，东望长安不见家。月满穹庐愁似海，强将心事付琵琶。
昭君五首·其一
作者：孙蕡
朝代：明

莫怨婵娟堕虏尘，汉宫胡地一般春。皇家若起凌烟阁，功是安边第一人。
昭君五首·其三
作者：孙蕡
朝代：明

阊阖龙鳞开玉陛，嫖姚马影度旌旗。谁怜汉道升平日，是妾漂流薄命时。
昭君五首·其二
作者：孙蕡
朝代：明

晓来毡帐理铅华，对镜偷怜复自誇。如此玉颜君不顾，更从何处选良家。
昭君五首·其五
作者：孙蕡
朝代：明

玉颜啼泪湿胡沙，东望长安不见家。月满穹庐愁似海，强将心事付琵琶。
昭君五首·其四
作者：孙蕡
朝代：明

回使殷勤莫寄辞，君王此去苦相思。容华自昔能倾国，只为风沙远别离。
昭君叹
作者：孙蕡
朝代：明

忆初少小入宫时，风鬟雾鬓绿萎蕤。自言佳色已无匹，不谓官家犹未知。十二琼楼动光彩，三千彩女妒娥眉。鸳帏不作春宵梦，红叶常题秋日诗。画工不识嫣妍趣，却遣丹青故相误。买工不是吝黄金，黄金已尽相如赋。早知容貌世稀有，临别夫君犹可顾。翻将寂寞倚门悲，啼向迢迢去乡路。穹庐雪落似梨花，五月天山草未芽。镜玉尘昏孤凤影，臂红香冷守宫砂。长门无复沾恩泽，绝域谁知有岁华。不恨胡沙埋绝色，还闻汉国选良家。人言北狩封姑衍，尽日凝妆候金辇。憔悴虽缘别恨添，娉婷尚胜良家选。五云迢迢山宛宛，日近长安一何远。新爱虽浓独自怜，旧恩未断谁能遣。琵琶一曲苦从军，调苦单于醉不闻。霜压氍毹秋欲半，月低弦索夜将分。溶溶泪湿龙香拨，冉冉愁看雁塞云。病里常思霍去病，梦中犹诅奉春君。
昭陵
作者：孙蕡
朝代：明

万里山河几战征，阿爷机不见先明。春城鼓吹黄金甲，肯伴藩臣奉乃兄。
晚发英德
作者：孙蕡
朝代：明

山城斗大临江横，数椽茆屋炊烟青。炎风吹林桂花落，斜日倒影沧江明。沧浪万顷舟如叶，舟子齐桡歌激烈。一篙新水静悠悠，今日江头雨初歇。
景泰寺
作者：孙蕡
朝代：明

何年鹫岭列群仙，寺外千峰紫翠鲜。白露积山秋蔼蔼，苍松夹道涧涓涓。三城雁翅斜连海，双塔龙光直到天。此地登临送车骑，路人争说使君贤。
智空和尚种松歌
作者：孙蕡
朝代：明

老僧种松如松柳，封植不知年岁久。寒梢未解蟠穹苍，已见郁律蛟龙走。焚香展席坐松阴，白石清泉清道心。虚无自有神鬼会，风雨不妨猿鹤吟。老僧与松有深契，浮华净尽存实际。岁寒不受冰霜欺，静隐山中阅人世。亭亭只作如是观，松年僧腊俱高寒。夜深滕六雪中立，日落山精林际看。老僧爱松如骨肉，不比枯梅与瘦竹。君不见人间艳阳枝，春尽飞花满岩谷。
曾氏耆寿翁诗
作者：孙蕡
朝代：明

词林每忆乡园友，曾定才名耸缙绅。观国倦骑沙苑马，幽栖长戴华阳巾。芙蓉火足龙蟠鼎，松树天寒鹤近人。天上归来今白发，泉南水竹愿为邻。
望九华山
作者：孙蕡
朝代：明

一叶扁舟渺漠间，白云飞处九华山。生来自有清幽兴，每被微官误却闲。
望庐山二首
作者：孙蕡
朝代：明

扁舟夜泊浔阳岸，隐约香炉五老巅。红叶天灯飞鸟外，白莲僧社断猿边。苍崖影合东林寺，银汉光连瀑布川。亦有宗雷违四想，千峰无路访群仙。东林佛阁倚岧峣，萝径逶迤傍石桥。松柏千章连左蠡，芙蓉万叠倚层霄。琪花雪影江心见，莲社天香世外飘。归老倘酬仙赏愿，篮舆宁待远公招。
望庐山二首·其一
作者：孙蕡
朝代：明

扁舟夜泊浔阳岸，隐约香炉五老巅。红叶天灯飞鸟外，白莲僧社断猿边。苍崖影合东林寺，银汉光连瀑布川。亦有宗雷违四想，千峰无路访群仙。
望庐山二首·其二
作者：孙蕡
朝代：明

东林佛阁倚岧峣，萝径逶迤傍石桥。松柏千章连左蠡，芙蓉万叠倚层霄。琪花雪影江心见，莲社天香世外飘。归老倘酬仙赏愿，篮舆宁待远公招。
望行人
作者：孙蕡
朝代：明

高楼临广路，朝日丽绮疏。美人盛容饰，凝涕倚踟蹰。踟蹰长太息，愁思郁烦纡。愁思知何为，自言惜离居。将期岁暮返，忽历三载馀。昔如春园花，今若秋水蕖。盛年讵可再，独宿谁与娱。思逐北风翔，相从千里馀。中途傥相失，浩叹何所如。
朝云
作者：孙蕡
朝代：明
体裁：五言排律

思断兰台路，愁填濯锦川。钱塘清楚会，金谷狭斜联。少负倾城誉，名居弄玉先。十三工写月，二八擅韶年。束素官腰怯，凝脂国色鲜。倚风杨柳弱，炙日海棠嫣。跳脱松龙腕，琵琶重妥肩。涂黄匀汉靥，安雁破秦铅。绿水酣潘岳，红颜恼董贤。流霞红错落，娇燕掠鞦韆。舞压梨园社，歌翻乐府编。彩云生袖底，璧月堕楼前。镜掩三星曙，春随五马鞯。青楼辞女伴，琼佩挹诗仙。蜡炬催传赐，乌孙待草玄。娉婷惊世外，风度盖吟边。霜扑罘罳画，阴横粉署砖。逆鳞天咫尺，垂翅路三千。黛减蛾眉翠，筝斜蜀国弦。武林牵北望，庾岭入南迁。白鹤峰千尺，黄茅屋数椽。练裙参般若，彤管拓张颠。蜜鲫调苏合，边炉瀹海膻。断霞丹荔屿，晴雪素馨田。妾命真成薄，郎行底未旋。尘蒙缨络串，珠亸步摇钿。往事肠堪折，殊方瘴莫痊。娃童占吉卜，邻媪访沉绵。楚峡深秋气，罗浮澹晓妍。巫阳招古些，下女泣新阡。海气笼翘凤，岚光湿鬓蝉。封囊留粉恨，长帽断尘缘。陇树含栖绿，经文带泪镌。雪儿低鹤驭，云母冻龙涎。桃叶僧前渡，梅花梦里天。蛾旋三昧火，鹦吊六如禅。入道应偷药，凌虚想步莲。浴兰依静土，遗玦赠灵荃。天路云和悄，瑶池脉望圆。回鸾珠斗没，惊鹊玉绳偏。木落山精笑，苔平石兽眠。香魂啼子夜，慧魄闷重泉。络纬停寒索，飞帘卷夕旃。谱馀苏小曲，书暗薛涛笺。乱绪纷团结，新知永弃捐。屏帏空孔雀，衿绣冷文鸳。清吹群真下，丛林积水连。幽扃萤扰扰，旧业草芊芊。巴舞陈椒醑，吴歈裂楮钱。霓裳飘蜀雨，斑竹点湘烟。暮雨从渠湿，春冰敢自坚。缟衣迷故国，华表竖层巅。白纻行人唱，银釭傍舍悬。芙蓉羞烂熳，蛱蝶舞联翩。绣壤遮王嫱，勾栏倾阿甄。红颜多蹇劣，清涕莫潺湲。在世谁非幻，钟情我独怜。微生同坎壈，幽思久婵媛。禁闼初通籍，儒林早备员。词华翚五凤，帏幄饫三鳣。眉目端如画，丰姿美且鬈。銮坡披奏牍，驰道鞚飞駩。雅誉倾时辈，清流冠吏铨。宾筵陪有客，羽猎赋于畋。绮席延枚叟，蒲车屈郑虔。天颜却下顾，云路快高骞。昔似冲霄鹤，今如跕水鸢。九关严虎豹，平路落鹰鹯。拜命沾三宥，归耕困一廛。壮心徒激烈，长袖几翩翾。倦泛张骞梗，虚弯李广弦。古苔封片石，荒枥卧双騝。草茇临丹壑，柴扉枕碧涟。奚童开雀网，稚子缚鱼筌。白雪潘郎鬓，青灯子敬毡。哀筝开缘蚁，雄剑搏乌犍。雨露从枯槁，山林且静便。朝真探玉诀，观妙解名诠。丹鼎团龙虎，元龟卜涧瀍。屋头杉隐隐，庭下竹涓涓。薜荔裁秋服，枫香当晚饘。关元存太乙，文火养纯乾。七夕邀金母，三山候偓佺。醴泉清似玉，瓜枣大如拳。老去浑无赖，忧来独惘然。有怀通尺素，何计索莛篿。孤况凭谁问，冲襟待子宣。莲飘知薏苦，藕断识丝缠。惨澹黄姑渚，玲珑织女躔。交疏期屡爽，谋拙去何遄。画饼文章贵，婴儿造化权。宁劳褰短褐，端合掩真诠。病骨相如在，劳心宋玉传。韩凭春寂寂，杜宇月娟娟。邂逅时将晚，淹留景莫延。流星光晻霭，雄电动连蜷。艳态千秋隔，羁肠百虑煎。锦蕤空薄暝，绛节映重渊。洛浦凌波袜，西湖罨画船。佳人不可见，长诵法华篇。
朝云集句诗七言律诗
作者：孙蕡
朝代：明

家住钱塘东复东，偶来江外寄行踪。三湘愁鬓逢秋色，半壁残灯照病容。艳骨已成兰麝土，露华偏湿蕊珠宫。分明记得还家梦，一路寒山万木中。妾本钱塘江上住，双垂别泪越江边。鹤归华表添新冢，燕蹴飞花落舞筵。野草怕霜霜怕日，月光如水水如天。人间俯仰成今古，只是当时已惘然。三生石上旧精魂，化作阳台一段云。词客有灵应识我，碧山如画又逢君。花边古木翔金雀，竹里香云冷翠裙。莫向西湖歌此曲，清明时节雨纷纷。东望望春春可怜，江蓠漠漠荇田田。绕篱野菜飞黄蝶，糁径杨花铺白毡。云近蓬莱长五色，鹤归华表已千年。梦回明月生南浦，泪血染成红杜鹃。浮云漠漠草离离，泪湿春衫鬓脚垂。秋水为神玉为骨，芙蓉如面柳如眉。钟随野艇回孤棹，蝉曳残声过别枝。青冢路边南雁尽，问君何事到天涯。身前身后事茫茫，恼断苏州刺史肠。猿带玉环归后洞，君骑白马傍垂杨。鹤群长绕三株树，花气浑如百和香。惭愧情人远相访，为郎憔悴却羞郎。孤月无情挂翠峦，金炉香烬漏声残。云收雨散知何处，鬓乱钗横特地寒。去日渐多来日少，别时容易见时难。明朝有约谁先到，青鸟殷勤为探看。杏花疏雨立黄昏，金屋无人见泪痕。短鬓欲星愁有效，此身虽异性常存。关门不锁寒溪水，环佩空归月夜魂。倚柱寻思倍惆怅，夜寒皴玉倩谁温。万紫千红总是春，登临一度一思君。舞低杨柳楼心月，香湿梨花梦里云。风景苍苍多少恨，阴虫切切不堪闻。思君今夜肠应断，书破羊欣白练裙。零落残云倍黯然，一身憔悴对花眠。南园绿草飞蝴蝶，落日空山怨杜鹃。天若有情天亦老，月如无恨月长圆。此声肠断非今日，风景依稀似去年。
朝云集句诗七言律诗·其一
作者：孙蕡
朝代：明

家住钱塘东复东，偶来江外寄行踪。三湘愁鬓逢秋色，半壁残灯照病容。艳骨已成兰麝土，露华偏湿蕊珠宫。分明记得还家梦，一路寒山万木中。
朝云集句诗七言律诗·其七
作者：孙蕡
朝代：明

孤月无情挂翠峦，金炉香烬漏声残。云收雨散知何处，鬓乱钗横特地寒。去日渐多来日少，别时容易见时难。明朝有约谁先到，青鸟殷勤为探看。
朝云集句诗七言律诗·其三
作者：孙蕡
朝代：明

三生石上旧精魂，化作阳台一段云。词客有灵应识我，碧山如画又逢君。花边古木翔金雀，竹里香云冷翠裙。莫向西湖歌此曲，清明时节雨纷纷。